
Introdukto 


Pri la dramato 


21 septembro 1599, mediko de Suisia, Thomas Platter, 
remarkis ke lu spektis dramato, qua povus esar nur 
Iulius Caesar da Shakespeare, ‘tre agreable pleita' en la 
nove konstruktita Globe-Teatro La dramato ne 
mencionesas en la Palladias Tamia da Francis Meres 
publisita en 1598, e similesi ad altra verki imprimita 
dum la frua parto di 1599 sugestas, ke Shakespeare 
skriptis ol dum ta yaro. Ol esis unesme imprimita en la 
Folio-edituro di 1623. 

Tatempe, Caesar egardesis kom un de la maxim 
granda regnanti di la mondo, e l'ocido da Brutus 
konsideresas kom un de la maxim repugnanta krimini; 
ma homi anke komprenis, ke Caesar havis defekti e ke 
Brutus havis vertui. Altra dramati, multi de li nun 
perdita, traktis Caesar e probable influis Shakespeare. 
Il nedubiteble uzis la tradukuro da sinioro Thomas 
North (fondita sur la Franca versiono da Amyot 
publisita en 1579) dil Vivi dil nobla Greki e Romani da 
Plutarch, Greka historiisto (50 — 130 K.E.). Shakespeare 


uzis la lasta parto di la Vivo di Caesar (ofte preske 
vortope), anke la Vivi di Brutus e di Antonius, por 
piktar la komenco dil konspiro, l’esforci persuadar 
Brutus membrigar su al konspiro, l'ocido ipsa, e la 
quika konsequo, kande Antonius incitas la populo a 
venjo. La quaresma e duesma akti, pri la triumviraro di 
Antonius, Lepidus, ed Octavius Caesar, la nestabila 
federuro di Brutus e Cassius, e la batalii qui destruktis 
li, venas de la Vivo di Brutus. Historiala fakti ofte esas, 
komprenende, chanjita o riordinita por plubonigar la 
dramato. 

Malgre la titulo di la dramato donita en la Folio- 
edituro, Caesar ocidesas ante ke la duimo dil dramato 
esas pleata. Brutus, Cassius, ed Antonius esas multe 
plu granda roli, e Brutus similesas altra heroi tragedial 
di Shakespeare. 


Pri la tradukuro 


Me rezolvis, se me tradukos Shakespeare, probable la 
maxim granda dramatisto dil mondo e certe un de la 
maxim importanta poeti dil Angla linguo, ke me nur 
probez traduko segun la formo dil originala verko, 
malgre la multa desfacilaji. Me kredas ke la formo di 
poeziala verko tam multe importas kam la signifiko. 
(Me komprenas ke ta kredo ne esas universala inter 
tradukisti, e ke tradukisto de tempo a tempo povas 
diferante agar segun la verko traktata.) Uzar la sama od 
adminime simila formo, por ke la lektanto komprenez 


quale l’originala verko funcionas, esas devo di 
tradukisto, meaopinione. Do, me intencis tradukar la 
dramato aden tam simila formo kam posibla. Quankam 
Shakespeare skriptis la dramato dum periodo kande lu 
sempre plu ofte uzis prozo, la maxim granda parto di 
Iulius Caesar esas verso, qua atingas la maxim alta 
efekto retorikal en la diskursi da Antonius super la 
kadavro di Caesar (3.2). 

La Angla havas t.n. “lexical stress” (forta vortala 
acento), qua, fortunoze, Ido anke havas (tala acento 
semblas mankar a la Franca e la Chiniana), e la 
tradicionala Angla poezio esas fondita sur la ritmoza 
pulsado di acentizita silabi en verso. La verso-formo di 
la dramati dum ta periodo esis iamba pentametro: 
kustumale, dek silabi en lineo, havanta acento ye omna 
duesma silabo (da DUM da DUM da DUM da DUM da 
DUM, od x / x / x / x / x /). Tala verso esas tre naturala 
en la Angla, qua havas multa un-silaba vorti. Exemple: 


x Sane | x ] 
Her vestal liv'ry is but sick and green 
RR RR f x SN x] 
And none but fools do wear it; cast it off. 
—Shakespeare, Romeo e Juliet 


Tamen, la sencesa tiktako di reguloza iamba 
pentametro sentesas kom tro tinkletanta, tro 
dormiganta. Shakespeare e l'altra Angla poeti maxim 
ofte varias la ritmo por diversigar la muziko di la versi, 
exemple: 


| xx [x [x [] x | 
Now is the winter of our discontent... 
—Shakespeare, Richard III 


| x x / x / x [o Se 
Batter my heart, three-personed God, for you 
kepo E. x po Sp P 
As yet but knock, breathe, shine and seek to mend. 
—John Dunne, Santa soneto XIV 


On facile komprenas, ke esas la pulsado di kin acenti 
en ta verso qua importas, irge quale l'acenti agreable 
aranjesas, e ne la regulozeso dil acenti. 

Tradukar verso-formo de linguo havanta multa un- 
silaba vorti (konseque, facila kapableso pozar multa 
signifiko aden kelka vorti) aden aglutinanta linguo, 
quale Ido, qua havas tre kelka un-silaba vorti 
(konseque linguo qua ofte bezonas multe plu longo 
frazo por expresar la sama signifiko), dum egalar 
precize la longeso dil verso (dek silabi) esas evidente 
neposibla, ecepte tre rare. Pro to, me uzas verso 
havanta kin pulsi en omna verso, min strikte regulozita 
pri la nombro di silabi. Ta verso ne precize egalas 
iamba pentametro, ma, me esperas, ofras simila sono. 
Exemple, la maxim famoza verso en la dramato esas la 
komenco dil diskurso da Antonius (3.2): 


/ / x ue - x / x x / 


Friends, Romans, countrymen, lend me your ears. 

quan me tradukis talmaniere: 


x fx x /x [| x / xx / x 


Amiki, Romani, samlandani, askoltez. 


Me konsolacas me, ke Shakespeare ipsa ofte skriptas 
plu kam dek silabi en verso, ordinita per l'acenti. 

Komprenende, la tradukuro ne esas vortopa o mem 
linopa traduko dil originala texto. La t.n. ‘poeziala 
licenco' regnas. Ofte me mustis chanjar vorti o frazi; 
plurafoye me mustis uzar plu multa linei kam 
loriginala texto. Tamen, me esperas ke me fideme 
tradukis la vera signifiko di omna dicajo dum 
konservar la diversa humori di la dramato. Me ne 
prezuntas egalar la muziko di Shakespeare (neposibla, 
ne nur pro la tote diferanta lingui, ma anke pro ke la 
pronunco di preske omna vorto chanjesis de pos la 
vivo de Shakespeare, do nuntempe mem Angla aktori 
kustumale ne pronuncas la versi quale l'originala 
aktori pronuncis oli. Tamen, me esperas, ke me 
ulmaniere reflektas la sono di Shakespeare, qua vivas 
en la ritmo dil versi, per l'inata muziko di Ido, por ke 
l’Idisto povas, ulmaniere, audar Shakespeare kom 
Shakespeare. Yen, mea kurta apologio. 

Ta versi havanta min multa o plu multa kam kin pulsi 
sequas la formi dil originala versi di Shakespeare, qua 
plurafoye variis per longeso. 

Kelka noti pri la texto e la ceneyo 


Ica tradukuro facesis de la texto di The Oxford 
Shakespeare — The Complete Works, duesma edituro, 
2005. 


Segun la Kompleta Gramatiko Detaloza (S 17), la 
nomi esas espelita segun la maniero dil anciena 
Romani ipsa ed esez tale pronuncita. Do, la litero 'c' en 
nomi esas sempre pronuncita kom ‘k’ en Ido: Caesar = 
Kaisar, Cicero = Kikero, Cassius = Kasius, edc. 


Instrucioni por la ceneyo esas emendita segun 
neceseso por montrar bezonata ago. Specala kramponi 
(l D indikas ke la ago, olua plaso, o la nomo dil 
parolanto esas necerta. 


Balkono super la ceneyo di la teatro di Shakespeare 
reprezentas la tribuno mencionita en la triesma akto, 
anke la kolino quan Pindarus ascensas en la kinesma 
akto. 

Personi dil dramato 


Iulius CAESAR 

CALPURNIA, ilua spozino 

Marcus BRUTUS, nobla Romano qua opozas Caesar 
PORTIA, ilua spozino 

LUCIUS, ilua servisto 


Caius CASSIUS 
CASCA 
TREBONIUS 
DECIUS Brutus 
METELLUS Cimber 
CINNA 

Caius LIGARIUS 


ti qui opozas Caesar 


x == = rr = = e 


Marcus ANTONIUS 
OCTAVIUS Caesar 
LEPIDUS 


regnanti di Roma pos 
la morto di Caesar 


rr rr A 


FLAVIUS ) 
MURELLUS ) triboni dil plebeyi 


CICERO ) 
PUBLIUS ) senatani 
POPILLIUS Laena ) 


AUGURISTO 

ARTEMIDORUS 

CINNA la poeto 

PINDARUS, sklavo di Cassius 
TITINIUS, oficiro en l'armeo di Cassius 


LUCILLIUS 
MESSALA 
VARRUS 
CLAUDIO 
JUNIORA CATO 
STRATO 
VOLUMNIUS 
FLAVIUS 
DARDANUS 
CLITUS 


POETO 

FANTOMO di Caesar 
SHUREPARISTO 
KARPENTISTO 

Altra PLEBEYI 

SENDITO 

SERVISTI 

Senatani, soldati, e sklavi 


oficiri e soldati en 
l'armeo di Brutus 


— OS oe e = > 

UNESMA AKTO 


1.1. Flavius, Murellus, ed ula plebeyi eniras trans la 
ceneyo. 


FLAVIUS. Adheme irez, ociemi, irez! 

Kad esas festo? Ka vi ne komprenas? 
Esante laboristi, vi ne darfas 

Irar dum labordio sen la signo 

Di via laboro,—Tu, qua mestiero? 

KARPENTISTO. Nu, sioro, karpentisto. 

MURELLUS. Ube ledra avan-tuko e mezurilo? 
Pro quo tu weras ta bonega vesti? 

Tu, sioro, quo esas tua mestiero? 

SHUREPARISTO. Advere, sioro, segun la rafinit laboreso 
di shuifisto, me esas nur, quale on dicas, 
fushisto. 

MURELLUS. Ma qua mestiero? Nun, quik respondez. 

SHUREPARISTO. Mestiero, sioro, quan me esperas facar 
sen blamo, qua ya esas, sioro, reparisto di mala 
fundi. 

FLAVIUS. Qua mestiero, fripono? Mala fripono, qua 
mestiero? 

SHUREPARISTO. No, me pregas, sioro, ne stridez. Ma se 
vu stridus, sioro, me povus reparar vu. 

MURELLUS.  Quon to signifikas? Ka reparar me, 
raskalo? 

SHUREPARISTO. Nu, sioro, shureparar. 

FLAVIUS. Tu esas shureparisto, ka ne? 

SHUREPARISTO.  Advere, sioro, mea aleno esas mea 
halono. Me ne intruzas me aden l'aferi di homi, 
ma cesas kirurgiisto por «anciena fundi; 
endanjerigit, me rekuperigas li. Tam bona siori 
kam ultempe marchis sur neta ledro marchas sur 
mea laboruri. 

FLAVIUS. Ma pro quo ne en tua laboreyo hodie? 

Pro quo tu tale iras tra la stradi? 

SHUREPARISTO. Advere, sioro, por igar paruzita lia shui 
por venigar laboro a me. Ma fakte, sioro, ni 
festas por vidar Caesar, e por joyar pro lua 
triumfo. 

MURELLUS. Pro quo joyar? Pro qua facit vinkajo? 

Qua tributeri sequas il a Roma 

Kom charo-ornamenti en kateni? 

Vi bloki, stoni, plu mala kam kozachi! 
Ho harda kordii, ho Romani kruela, 
Ka vi ne ja konocis grand Pompeius? 
Multfoye vi acensis ta rempari, 

Ta turmi e fenestri, mem kameni, 
Infanti en via brakii, ibe sidis 

Dum tota dii per pacient expekto 
Nur por vidar Pompeius en la stradi. 

Vidante nur la roto di lua charo, 

Ka vi ne facis un entota klamo 

Por ke la Tiber tremis en sua rivi 

Audante la resono di ta krio 

En elua konkaveso? 

E ka vi metas via bela vesti? 

E ka vi reklamacas nova festo? 

E ka vi jetas flori an la voyo 

Di ta qua marchas triumfale sur 

La reda sango di Pompeius ipsa? 

Forirez! 

Kurez a via domi, sur via genui 

Pregez ke la dei haltigez la pesto 

Qua mustas kompensar ca perfideso. 
FLAVIUS. Irez, bon samlandani, e pro ca kulpo 

Kunvenigar nun omna tala povri; 

Venigez li al Tiber, lakrimifez 

Aden ta fluo til ke la basa ondi 

Kisos la maxim alta de lua rivi. 

Omna plebeyi ekiras. 

Ni vidos ka lia ardoro esos chanjita. 

Li senparole desaparas pro shamo. 

Irez adibe vers la Kapitolo; 

Me iros icavoye. E nudigez 

L'imaji se ornita per festoni. 
MURELLUS. Ka ni darfas? 


“Capitolium, o la Kapitol-kolino, un de la sep kolini di Roma, inter la 
forumo e la Campus Martius (Agro di Marso), ube la Senateyo situesis. 

Vu savas, es la Lupercalia' festo. 
FLAVIUS. To ne importas. Nul imaji esez 
Ornita por laudar Caesar. Me iros, 
E forigos la plebeyi de la stradi; 
Vu anke facez lo en omna turbo. 
Ta plumi arachit del ali di Caesar 
Igos lu ye plu pasabl alteso flugar, 
Ta qua preferas flugar super altri 
Ed igas ni restar en bas sklaveso. 
Li ekiras. 


12 [Lauta muziko.] Caesar, Antonius nuda por kur- 
konkurenco, Calpurnia, Portia, Decius, Cicero, 
Brutus, Cassius, Casca, Auguristo, [turbo de 
civitanil eniras; dop li, Murellus e Flavius. 


CAESAR. Calpurnia. 
CASCA. Tacez, ho! Caesar parolas. 
[Muziko cesas. | 

CAESAR. Calpurnia. 

CALPURNIA. Hike, mea sinioro. 

CAESAR. Stacez en la voyo di Antonius 
Kande lu kuras en konkurenco. Antonius. 

ANTONIUS. Caesar, mea sinioro. 

CAESAR. Kurante ne obliviez, Antonius, 
Tushar Calpurnia, nam l’olduli dicas 
Ke le sterila tushit dum santa kuro 


TLupercalia, purigo-festo di Roma celebrata omnayare dum la dek-e- 
kinesma dio (od ides) di februaro. 

Perdos lia desfortuno. 
ANTONIUS. Me rimemoros: 
Caesar dicante, ‘Facez,’ to es facita. 
CAESAR. Komencez, omisez nula ceremonio. 
| Muziko.| 
AUGURISTO. Caesar! 
CAESAR. Ha! Qua vokas? 
CASCA. Nun omnu tacez! Esez tranquileso. 
| Muziko cesas.| 
CAESAR. Qua en la turbo vokas nun a me? 
Me audas lango plu akut kam muziko 
Qua klamas, ‘Caesar!’ Parolez. Caesar audas. 
AUGURISTO. Atencez l'ides di marto. 
CAESAR. Qua homo esas? 
BRUTUS. Auguristo avertas, atencez l' ides di marto. 
CAESAR. Venigez lu a me; me videz lua facio. 
CASSIUS. Kerlo, venez del turbo; videz Caesar. 
L'Auguristo venas adavane. 
CAESAR. Quon tu dicas a me? Itere parolez. 
AUGURISTO. Atencez l' ides di marto. 
CAESAR. Lu es revanto. Ni livez lu. Adavane! 
Fanfaro. Omnu ekiras ecepte Brutus e Cassius. 
CASSIUS. Ka vu ne spektos la kur-konkurenco? 
BRUTUS. Ne me. 
CASSIUS. Me pregas, venez. 
BRUTUS. Sportema me ne esas. Mankas a me 
La tro vivoz humoro di Antonius. 
Me ne impedez, Cassius, vua deziri. 


"La dek-e-kinesma dio dil monato segun la kalendario dil Romani. 

Me livos vu. 
CASSIUS. Brutus, me recente spektas vu. 
En vua okuli ne plus es ta tenereso, 
Ta amo quan olime me juabis. 
Vu ofras obstinem e stranja manuo 
A vua amiko qua amas vu. 
BRUTUS. Cassius, 
Ne esez trompit. Se me mea mienon velizas, 
Me turnas ca vizajo perturbit 
Nur a me ipsa. Me es despitata 
Recente da pasioni diferanta, 
Koncepti qui nur por me ipsa decas, 
Qui tale nutras, forsan, mea konduti. 
Ma mea bon amiki ne chagrenez— 
Ed inter ta amiki, Cassius esez— 
Nek plue interpretez ca neglijo 
Ecepte ke Brutus, militanta su, 
Oblivias l'amo-montri a vi altra. 
CASSIUS. Me, Brutus, miskomprenis vua pasiono, 
Per qua ca mea sino enterigis 
Pensaji valoroz, bon meditado. 
Dicez, Brutus, ka vu povas vidar vua vizajo? 
BRUTUS. No, Cassius, nam l'okulo ne vidas su ipsa 
Ecepte per reflekto da altra kozi. 
CASSIUS. Ed on multe regretas, Brutus, ke 
Vu havas nula tal speguli qui 
Sendas celit valoro al okulo, 
Por ke vu videz vua ombro. Me audas 
Ke multi maxim respektind en Roma— 


20 


Ecepte Caesar nemortiva—parolas 
Pri Brutus e, jemante sub l’epoko-yugo, 
Deziras ke nobla Brutus havez lua okuli. 

BRUTUS. Aden qual danjeri vu duktus me, Cassius, 
Ke vu nun igas me serchar en me 
To quo ne esas en me? 

CASSIUS. Do, bona Brutus, esez pronta audar. 

E pro ke vu ne povas vidar vu ipsa 

Tam bone kam per reflektajo, me, 

Spegulo, modeste deskovros a vu 

To di vu quon vu ne ja konocas. 

Ne esez jaluza pri me, jentila Brutus. 

Se me mokito komunal esus, o 

Tro kustumale uzis amo-juri 

Ad omna nova asertanto; se 

Vu savus ke me flatachante embracas 

E pose maldicensas; se vu savus 

Ke me men festinante fanfaronas 

Ad omnu: takaze nomez me danjeroza. 
Fanfaro e klamo interne. 

BRUTUS. Quo esas ica klamo? Me timas ke li 
Selektas Caesar kom rejulo. 

CASSIUS. Ka vu ton timas? 
Do me supozas ke ton vu ne volas. 

BRUTUS. Ton me ne volas, Cassius; ma me amas lu. 
Ma pro quo vu retenas me tante longe? 
Quon vu deziras komunikar a me? 

Se ulo pri lo bona generala, 
Pozez honoro en la un okulo, 

Ed en la altra pozez mala morto, 

E me regardos li amba senemoce; 

Nam, per la dei, me plu multe amas 

Honoro-nomo kam me timas morto. 
CASSIUS. Ta vertuon en vu me tam bone konocas 

Kam me konocas vua externa beleso. 

Nu, nu, honoro esas mea temo. 

Me ne darfas dicar to quon vu ed altri 

Opinionas pri ca vivo; ma pri me, 

Me ya preferus ne esar kam timar 

To quo nur esas tala quala me. 

Me naskis tam libere kam Caesar, anke vu. 

Ni amba manjas tam bone, ni amba povas 

Tolerar la kolda vintro quale lu. 

Nam olim dum koldeg, ventoza dio, 

La perturbita Tiber plaudegante, 

Caesar a me dicis, “Ka Cassius audacas 

Saltar kun me aden ca furianta fluo, 

Por natar a ta pinto?’ Ye ta vorto, 

En omna mea vesti, me enplunjis, 

E dicis ke lu sequez. Ton lu facis. 

La fluo mujis, e ni batis ol 

Per yun muskuli, e forjetis ol, 

E natis per konkurecanta kordii. 

Ma ante ke ni venis a ta pinto, 

Caesar kriis, ‘Helpez, od me sinkos!’ 

Yes, quale Aeneas, nia grand ancestro, 

Portis sur sua shultro ek la flami 

Di Troya old Anchises, me del ondi 

Di Tiber portis Caesar fatigita. 
Ed ica homo nun divenas deo, 
E Cassius esas desestimindulo, 
E mustas abasar sua korpo mem 
Se Caesar sensucie gestus per la kapo. 
Lu febris habitante en Hispania, 
E kande lu konvulsis, me remarkis 
Ke lu trepidis. Yes, ca deo trepidis. 
La labii poltrona fugis lia koloro; 
E ta okulo ipsa, qua timigas omno, 
Perdis sua brilo. Me audis ke lu jemis, 
Yes, e ta lango qua imperis ke Romani 
Remarkez e skribez en libri lua diskursi, 
‘Ho ve!’ ol kriis, Donez drinkajo, Titinius', 
Quale febla puerino. Dei, me astonesas 
Ke homo havanta tante febla stando 
Tale ganas la majestoza mondo, 
E sole portas la premio! 
Fanfaro e klamo interne. 

BRUTUS. Plusa klamado! 
Me kredas ya ke ita plaudi esas 
Pro ula nov honorarii a Caesar. 

CASSIUS. Nu, viro, lu stacas sur la streta mondo 
Quale Koloso, e ni, trivialaj, 
Marchas sub lua granda gambi e serchas 
Videtante nia tombi desestiminda. 
Olime viri vinkis lia fati. 
L'eroro, Brutus, ne es en la steli, 
Ma en ni ipsa, pro esar inferiori. 

Brutus e Caesar: quo es en ta ‘Caesar’? 

Pro quo ta nomo plu kam la tua resonez? 

Kune skribez li: la tua es tam bela. 

Pronuncez li: ol tam bone fitas la boko. 

Ponderez li: ol esas tam pezoza. 

Sorcez: ita nomo ‘Brutus’ konjuros 

Spirito tam rapide kam ta ‘Caesar’. 

Per omna dei, nun samtempe, qua 

Karnon manjas nia granda Caesar 

Ke tante grande lu kreskas? Epoko, shamez. 

Roma, vu perdis la raso di nobeli. 

Kande pasis de pos la inundego 

Epoko famizit da nur un viro? 

Kande til nun on povis dicar, pri Roma, 

Ke elua muri inkluzas nur un viro? 

Nun esas Roma, ya, e sata spaco 

Kande en ol ya esas nur un viro. 

Ho, vu e me, ni audis nia patri: 

Ke olim esis Brutus qua tolerus 

Tam tranquile la regno dil eterna diablo 

En Roma kam la regno di rejulo. 
BRUTUS. Ke vu men amas me nule dubitas. 

Me anke pensas pri to quon vu vizas. 

Mea opinionin pri to e ca tempo 

Me pose dicos. Ma nun, Cassius, e hike, 

Per ta amo me pregas vu, me ne volas 

Esar plue incitita. To quon vu dicis, 

Ton me meditos. E to quon vu dicos, 

Ton me paciente audos, e me trovos 

Apta tempo por audar e respondar. 
Til lore, nobl amiko, mordez ico: 
Brutus plue preferus esar rurano 
Kam nomizar su filiulo di Roma 
En tala harda kondicioni quala 

Ca tempo probable donos a ni. 

CASSIUS. Me joyas 
Ke mea febla vorti frapis mem ica 
Cintileto ek Brutus. 

| Muziko.| Caesar e lua sequantaro eniras. 

BRUTUS. La ludi cesas, Caesar retrovenas. 

CASSIUS. Preterpasante, tirez Casca ye maniko, 
Ed ilu, segun sua acerba maniero, 

Dicos to remarkinda quo eventis. 

BRUTUS. Me facos lo. Ma regardez, Cassius, 
L'iraco brilas sur la fronto di Caesar, 

Ed omnu altra aspektas reprochite. 

Pala esas la vango di Calpurnia, e Cicero 
Regardas per tal okuli furetatra, 
Fairatra, quala lu montras en la Kapitolo 
Jenite da konfero kun senatani. 

CASSIUS. Casca a ni dicos to quo eventis. 

CAESAR. Antonius. 

ANTONIUS. Caesar. 

CAESAR. Esez viri grasoza cirkum me, 
Glat-kapizita viri, qui dormas nokte. 

Ta Cassius aspektas magra ed hungroza. 
Lu pensas troe. Tal viri es danjeroza. 

ANTONIUS. Ne timez lu, Caesar, lu ne es danjeroza. 

Lu esas nobla Romano, e bonkordia. 
CAESAR. Lu esez plu grasoza! Ma me ne timas. 
Ma se mea nomo inklinus su a timo, 
Me ne konocus viro tam evitinda 
Kam ita magra Cassius. Lu multe lektas, 
Lu es grand observanto, lu traregardas 
Tote l’agi di viri. Lu ne amas dramati, 
Quale vu, Antonius; ne askoltas muziko. 
Neofte ridetas, e lore tale ridetas 
Quale se lu mokas su ipsa, desestimas 
Anmo qua povas ridetar pri irgo. 
Tal homi quala lu ne es tranquila 
Vidante on plu granda kam li ipsa, 
Do ili esas tre, tre danjeroza. 
Me dicas a vu to quo es timinda, 
Ne to quon me timas, nam me es sempre Caesar. 
Venez a mea dextro, ca orela es surda, 
E dicez vere to quon vu opinionas. 
Trumpeto-sono. 
Caesar e sua sequantaro ekiras. Brutus, Cassius, e Casca 
restas. 
CASCA (a Brutus). Vu tiris me per la mantelo. Ka vu 
deziras parolar? 
BRUTUS. Yes, Casca. Dicez to quo hodie eventis 
Por ke Caesar tante triste aspektas. 
CASCA. Nu, vu esis kun lu, ka ne? 
BRUTUS. Se yes, me ne questionus Casca pri l'eventi. 

CASCA. Nu, krono esis ofrita ad ilu; ed ofrita, ilu 
forpozis ol per sua manuo-dorso, talmaniere; e 
lore la populo klameskis. 

BRUTUS. Pro quo la duesma bruiso? 

CASCA. Nu, anke pro to. 

Cassius. Li klamis trifoye. Pro quo la lasta klamo? 

CASCA. Nu, anke pro to. 

BRUTUS. Ka la krono esis trifoye ofrita? 

CASCA. Yes, advere, ol esis; ed ilu forpozis ol trifoye, 
singlafoye plu milde kam l'antea foyo; e ye 
omna forpozo, mea honesta vicini klamis. 

CASSIUS. Qua ofris la krono a lu? 

CASCA. Nu, Antonius. 

BRUTUS. Dicez pri la maniero, jentila Casca. 

CASCA. Me tam facile pendigesus kam dicar la 
maniero. Ol esis nur jokado, me ne atencis ol. 
Me vidis ke Marcus Antonius ofras krono ad ilu 
—ma ol ne esis krono, esis un de ta kroneti—e 
quale me dicis, ilu forpozis ol unfoye; tamen, me 
opinionas ke ilu deziris prenar olu. Lore lu itere 
ofris ol ad ilu; lore ilu itere forpozis olu—tamen, 
me opinionas ke ilu multe odiis forprenar sua 
fingri de olu. E lore lu ofris ol triesmafoye; ilu 
triesmafoye forpozis olu. Ed ankore dum ke ilu 
refuzis olu, la turbacho kriachis, e plaudis per lia 
aspera manui, ed alte jetis lia sudoroza dormo- 
chapeleti, ed emisis tante multa malodoranta 
respirado pro ke Caesar refuzis la krono, ke ol 
preske sufokis Caesar; nam ilu esvanis e falis pro 

olu. E pri me, me ne audacis rideskar, timante 
apertar mea labii ed inhalar la mal aero. 

CASSIUS. Tacez, me pregas. Quo, ka Caesar esvanis? 

CASCA. Ilu falis en la merkato, e spumifis de la boko, e 
ne povis parolar. 

BRUTUS. Probable: nam lu sufras pro fal-morbo. 

CASSIUS. No, Caesar ne sufras pro ol; ma vu e me 
E vu, honesta Casca, ni sufras pro fal-morbo. 

CASCA. Me ne komprenas to quon vu signifikas, ma 
me esas certa ke Caesar falis. Se la kanaliaro ne 
plaudas e sisas ye ilu, segun sive il plezas sive il 
desplezas a li, me ne esas reala viro. 

BRUTUS. Dicez: Quon lu rekonciinte dicis? 

CASCA. Nu, ante falir, komprenante ke la turbacho 
joyis pro ke ilu refuzis la krono, ilu apertis sua 
vamso ed ofris a li sua fauco por esar tranchita. E 
me esante ula mestieristo, se me ne sizus ta 
oportunajo, me irez ad inferno adinter la raskali. 
Lore ilu falis. Rikonciinte, ilu dicis, se ilu facabis 
o dicabis irgo desjusta, ilu deziras ke la honorozi 
pensez pri ilua morbo. Tri o quar mulierachi 
proxim me kriis, ‘Ho ve, bon anmo! e totkordie 
pardonis ilu. Ma ne atencez eli: se Caesar 
poniardagus lia matri, li agus tale. 

BRUTUS. E pos to ilu tale triste iris? 

CASCA. Yes. 

CASSIUS. Ka Cicero parolis? 

CASCA. Yes, lu parolis per la Greka. 

CASSIUS. A qua efekto? 


28 


CASCA. No, se me povus dicar to, me nultempe itere 
regardez vi. Tamen, ti qui komprenis lu ridetis 
l'una a l'altra, e gestis per la kapi. Pri me, ol esis 
la Greka a me. Me povus dicar pluso. Murellus e 
Flavius, pro ke li tiris festoni del imaji di Caesar, 
esas tacigita. Adio. Esis plusa foleso, se me povus 
rimemorar. 

CASSIUS. Ka vu supeos canokte kun me, Casca? 

CASCA. No, me esas promisita. 

CASSIUS. Ka vu supeos kun me morge? 

CASCA. Yes, se me vivos, e se vu restos sana, e se vua 
supeo esos manjinda. 

CASSIUS. Bone; me expektos vu. 

CASCA. Expektez. Adio a vi du. 

Lu ekiras. 

BRUTUS. Qual abrupta kerlo esas ica viro! 

Lu esis tre anmoza en la skolo. 

CASSIUS. Ed anke nun, por facar exekuto 
Di irga ago audacoz e nobla, 

Malgre portar semblanta stupideso. 
Krudeso esas sauco por l'esprito, 

Por igar on plu facile digestar la vorti 
Per bona apetito. 

BRUTUS. Do, tale esez. Nun me livos vu. 
Morge, se vu deziros parolar kun me, 
Me venos a vua hemo; o se vu volas, 
Venar a me e me expektos vu. 

CASSIUS. Me facos lo. Til lore, pensez pri Roma. 

Brutus ekiras. 

Nu, Brutus, vu es nobla; ma me vidas 
Ke vua honorind humoro povas 
Esar flexita de sua kustumo. 
Konvenas do ke tala nobla menti 
Kunvenez sempre l’una kun la altra; 
Qua tante ferma es neseduktebla? 
Caesar ne prizas me, ma amas Brutus. 
Me, se me esus Brutus, e lu Cassius, 
Lu ne dupigus me. Canokte me 
Tra lua fenestro jetos plura skribaji— 
Havant diversa skribmanieri, quale se 
Li venas de diversa civitani— 
Qui montros quale tota Roma respektas 
Lua alta nomo, ed en qui l'ambicion 
Di Caesar esos obskure remarkita. 
E pos to, Caesar, atencez vua lauri, 
Nam ni vun havos, o plu mal trauri. 

Lu ekiras. 


13 Tondro e fulmino. Casca eniras, | per l'una pordo, 
l'espado ektirital e Cicero eniras [per l'altra 
pordol. 


CICERO. Bon nokto, Casca. Ka vu adduktis Caesar? 
Pro quo anhelas, pro quo regardegas? 
CASCA. Ka vu ne timas, kande la tota tero 
Trepidas quale nefirmajo? Cicero, 
Me vidis tempesti kande batanta venti 
Ruptis la forta querki, e me vidis 
L'ambicioza maro furiar e spumifar 

Por acensar al minacanta nubi; 
Ma ne til ica nokto, ne til nun, 
Me iris tra tempesto flamifanta. 
Od esas en cielo militado 
Od ica mondo, impertinent al dei, 
Incitas ke li sendez destruko a ni. 
CICERO. Nu, ka vu vidis ulo plu stranjega? 
CASCA. Vulgara sklavo—vu lun ya konocas— 
Levis sinistra manuo flamifanta 
Quale duadek ligita torchi; 
Ma ta manuo, sensensa, restis nebrulita. 
Ultree—me ne ja enpozis l'espado— 
En la Kapitolo me renkontris leono 
Qua regardegis me, e preterpasis 
Sen jenar me. Ed adibe venis 
En maso cent mulieri terorinda, 
Chanjit da timo, e qui juris vidir 
Brulanta viri qui marchas en la stradi. 
Hiere anke nokt-ucelo sidis 
Mem ye dimezo en la merkateyo, 
Kriante, ululante. Kande tala 
Mirakli kunvenas, nula homo dicez, 
‘Yen lia kauzi’, ‘li es naturala’. 
Me kredas ke li esas malauguri 
A tala loko quala li indikas. 
CICERO. Yes, ico esas tempo stranjigita; 
Ma homi interpretez segun kustumo, 
Malgre la skopo di la kozi ipsa. 
Ka Caesar venas morge al Kapitolo? 

CASCA. Yes ya, nam lu imperis ke Antonius 
Sendez mesajo, ke lu venos morge. 
CICERO. Do, bona nokto, Casca. Ica cielo 
Trublit ne konvenas a marcho. 
CASCA. Adio, Cicero. 
Cicero ekiras. 
Cassius eniras |, desordinital. 
CASSIUS. Qua esas? 
CASCA. Romano. 
CASSIUS. Casca, segun vua voco. 
CASCA. L'orelo es bona. Cassius, qua nokto esas? 
CASSIUS. Tre komplezema nokto ad honesti. 
CASCA. Qua konocis cielo tante minacanta? 
CASSIUS. Ti qui konocas mondo plena de defekti. 
Pri me, me marchis tra diversa stradi, 
Ed ofris me al nokto danjeroza; 
Tale desordinita, Casca, vu vidas, 
Me ofris mea sino a la fulmino; 
E kande blu fulmino semblis ruptar 
La sino cielal, me ofris me 
Mem a la vizo ed a la flagro di olu. 
CASCA. Pro quo vu tale tentis la cielo? 
Es apta ke la homi timez, tremez 
Kande la maxim povoza dei per signi 
Sendas timinda heraldi por astonar ni. 
CASSIUS. Vu es stupida, Casca, e vu mankas 
Ta viv-cintili quin Romani havez, 
O vu ne uzas li. Vu esas pala, 
E regardegas, metas timo, astonesas 

Vidar la nepacienteso dil cielo; 

Ma se vu konsiderus la ver kauzo 

Di ta fairi, ta glitant fantomi, 

Di bestii ed uceli de omna sorto— 

Di kalkulo di foli, kindi, olduli— 

Pro quo ta kozi chanjas lia stando, 

Karakteri, manieri kustumal 

A monstra sorto— nu, vu lore savus 

Ke cielo donis ita karakteri 

Kom utensili di timo, por avertar 

Pri monstra stando. Casca, me ya povus 

Montrar a vu ula viro simila 

Ad ica nokto terorinda, qua tondras, 

E qua fulminas, apertas tombi, bramas 

Quale leono en la Kapitolo; 

Viro ne plu forta kam me o vu 

Agante personale, ma grande kreskit, 

Tam timinda kam ica stranj erupti. 
CASCA. Vu volas nun nomar Caesar, ka ne, Cassius? 
CASSIUS. Ol esez qua ol esas; nam Romani 

Nun havas la sama forteso kam l'ancestri. 

Ma, ve! La menti dil patri es mortinta, 

Ni guvernesas dal humoro di la matri. 

Ca yugo e tolero montras ni mulieratra. 
CASCA. On dicas ke la senatani morge 

Intencas nomizar Caesar rejulo, 

Ed ilu portez krono, sur maro, sur tero, 

Omnube ecepte hike en Italia. 
CASSIUS (ektiras sua poniardo). 

Me savas ube me weros ica poniardo: 
Cassius de sklaveso salvos Cassius. 
Per to, ho dei, vi fortigas le febla; 
Per to, ho dei, vi vinkas la tirani. 
Nek petra turmi, nek latuna muri, 
Nek fosi senaera, nek fer kateni 
Retenos lore la fortega anmo; 
Ma fatigit da ca terala stangi, 
Vivo ne mankas povo finigar su. 
Se ton me savas, la tota mondo savez 
Ke ca charjajon di tiraneso me povas 
Irgatempe forjetar. 
Ankore tondro. 
CASCA. Ed anke me. 
Ed anke omna sklavo en sua propra manuo 
Tenas la povo negar sua kaptiveso. 
CASSIUS. E pro quo Caesar esez tiranulo? 
La kompatindo, lu ne esus volfo 
Ecepte ke Romani es mutoni, 
Ne esus leono, se ni ne esus cervi. 
Ti qui volas rapide facar fairego 
Startas per febla palio. Qual forjetaji 
Es Roma, qual eskombro, por servar 
Kom bas materio por tale lumizar 
Shamindo quale Caesar! Ma chagreno, 
Adube tu men duktis? Forsan me 
Parolas avan sklavo voluntanta; 
Respondo bezonesos. Armizite, 
Danjeri ne importas nun a me. 

CASCA. A Casca vu parolas, a tala viro 

Quala es nul babilanto. Yen. Mea manuo. 

Nun esez sediciema por venjar 

Ca omna noci, e me ica pedon 

Ya pozos mem tam fore kam ta viro 

Qua iros maxim fore. 

Li presas la manui. 

CASSIUS. Yen, konsento. 

Nun savez, Casca, ke me ja konvinkis 

Ul Romanuli ek le maxim nobla 

Facar kun me ul entraprezo havonta 

Konsequo honoroz e danjeroz. 

E me per ico savas ke li vartas 

En la Portiko di Pompeius; nam nun, 

Dum ica terorinda nokto, esas 

Nul movo, nul marchado en la stradi, 

E la aspekto di la veteracho, 

Ol similesas nia laborego, 

Sangoza, e fairatra, e terorinda. 

Cinna eniras. 

CASCA. Ma restez, ulu venas nun rapide. 
CASSIUS. Es Cinna; per lua marcho me lun konocas. 

Amiko.—Cinna, adube tante rapide? 
CINNA. Por trovar vu. Qua esas? Metellus Cimber? 
CASSIUS. No, esas Casca, qua membrigas su 

A nia probo. Ka li ne vartas, Cinna? 
CINNA. Me joyas. Quante terorinda nokto! 

O du o tri de ni vidis stranjaji. 
CASSIUS. Ka li ne vartas? Dicez. 

CINNA. Yes, li vartas. 

Ho Cassius, se vu povus nur 

Ganar la nobla Brutus a nia partiso— 
CASSIUS. Esez kontenta. Bon Cinna, prenez ico, 

Lu donas letri a Cinna. 

E pozez ol adsur la sidilo dil Praetor, 

Ube Brutus ton trovos; e jetez ico 

Tra lua fenestro. Pozez ico per vaxo 

Adsur la statuo di anciena Brutus. Facinte, 

Irez al Portiko, ube vu trovos ni. 

Kad ibe es Decius Brutus e Trebonius? 
CINNA. Omnu ecepte Metellus Cimber, lu iris 

Por serchar vu che vu. Nu, me hastos 

E pozos ica letri segun vua volo. 
CASSIUS. E ton facinte, al Teatro di Pompeius. 

Cinna ekiras. 

Nun venez, Casca, ante jorno ni 

Vizitos Brutus che lu. Tri parti di lu 

Es ja la nia, e la tota homo 

Per la nexta renkontro esos anke la nia. 
Casca. Ho, la populo multe lun egardas, 

E to quo en ni semblus ofensiva 

Lua vizajo, quale bel alkemio, 

Ton chanjos aden vertuo e valoro. 
CASSIUS. Lu e lua valoro, e nia bezono 

Di lu vu ya komprenas. Nun ni irez, 

Nam es pos noktomezo, ante jorno 

Ni lun vekigos e ni ganos lu. 

Li ekiras. 

DUESMA AKTO 


2.1 Brutus eniras sua frukto-gardeno. 


BRUTUS. He, Lucius, ho!— 
Per movo di la steli me ne povas 
Aproximar jornesko.—Lucius, he!— 
Utinam me kam lu tam bone dormez.— 
Ho, Lucius, kande? Vekez! Lucius, ho! 
Eniras Lucius. 
LUCIUS. Ka vu vokis, mea sinioro? 
BRUTUS. Pozez bujio en mea studieyo, Lucius. 
Kande ol acendesas, men advokez. 
LUCIUS. Me facos lo, sinioro. 
Lucius ekiras. 
BRUTUS. Per lua morto on facez ol. Pri me, 
Me savas nula kauzo personal 
Por opozar lu atenteme, ma 
General. Lu volas kronizesar. 
Quale to chanjus lu, yen la questiono. 
La hela dio venigas la vipero, 
On marchez sucieme. Yen, kronizo! 
E lore ni pikilon a lu donus 

Per qua lu segunvole male facus. 
Misuzo di grandeso es desjunto 
Di povo de remorso. Parolar 
Juste pri lu, me nultempe savis kande 
Lua afecioni plue influis 
Kam lua raciono. Ma es kustumo 
Ke basa humileso es la skalo 
Di yun ambicio, a qua l’acensanto 
Adsupre sempre turnas sua vizajo; 
Ma atinginte grado maxim alta, 
Lu lore turnas sua dorso al skalo, 
Regardas la nubi, odias la basa gradi 
Quin lu acensis. Tale Caesar forsan. 
Do, por ke lu ne facez lo, preventez. 
Pro ke la kauzo es ne ja tintita 
Per lua til nun konocata agi, 
Disputez tale: to quo lu nun esas, 
Tro augmentit, per extremaji finos; 
Do pensez ke lu es serpento-ovo, 
Qua, ekirante, quale lua sorto, 
Divenos mala e tre danjeroz, 
Do en la shelo ni mortigez lu. 
Lucius eniras portante letro. 
Lucius. La bujio brulas en la studieyo, 
Sinioro. Serchante silexo ye la fenestro, 
Me trovis ica noto siglizita, 
E me es certa ke ol ne esis ibe 
Kande me enlitigis me, sinioro. 
Lu donas la letro ad ilu. 


38 


BRUTUS. Irez itere al lito; ne ja es jorno. 
Morge es l'ides di marto, ka ne, puero? 
LUCIUS. Me ne savas, sinioro. 
BRUTUS. Regardez la kalendario e raportez. 
LUCIUS. Me facos lo, sinioro. 
Lucius ekiras. 
BRUTUS. La meteori qui sisas tra la aero 
Sat multa lumon donas por lektar. 
Lu apertas la letro e lektas. 
"Brutus, vu dormas. Vekez, videz vu ipsa. 
Ka Roma, ed cetera? Parolez, frapez, venjez. — 
“Brutus, vu dormas. Vekez.’ 
Tre ofte tal instigi faligesis 
Adube me lin trovez. 
'Ka Roma, ed cetera?' Tale me kompletigez: 
Ka Roma stacez timante un viro? Roma? 
Mea ancestri de la stradi di Roma 
Ekpulsis Tarquinius nomizita rejo. 
‘Parolez, frapez, venjez.' Kad on pregas 
Ke me parolez, frapez? Roma, me juras, 
Se korektigo sequos, vu recevos 
Ca tota prego per la manuo di Brutus. 
Lucius eniras. 
LUCIUS. Sinioro, marto disipesis per dek-e-kin dii. 
Frapeto interne. 
BRUTUS. Bonege. Irez al pordo; ulu frapetas. 
Lucius ekiras. 
De pos ke Cassius incitis me kontre Caesar 
Me ne dormis. 

Inter la faco di ago terorinda 
E la unesma movo, l’interimo 
Es fantomatra od ledega sonjo. 
La mento e l’impulsi mortigiva 
Tatempe inter su konferas, e 
La homo-stando, quale rejlandeto, 
Subisas la naturo di revolto. 
Lucius eniras. 

LUCIUS. Sinioro, esas vua frato Cassius, 

Qua vun deziras vizitar. 


BRUTUS. Lu sole? 
LUCIUS. No, sinioro, es altri. 
BRUTUS. Ka tu konocas li? 


LUCIUS. Sinioro, no; lia chapeli es sur l'oreli, 
E la manteli mi-kovras la vizaji, 
Por ke me tote ne lin rikonocas 
Per irga traito korpal. 

BRUTUS. Li enirez. 

Lucius ekiras. 

Li es la partiseto. Ho, konspiro, 
Ka shamas expozar timenda fronto 
Dum nokto, kande mem la malignaji 
Maxim libere marchas? Do, dum dio 
Ube tu trovos kaverno sat obskura 
Por maskizar tua monstra vizajo? 
Ne serchez to, konspiro. Celez ito 
Per afableso e per larj rideti; 
Nam se tu portus tua ver aspekto, 
Erebus ipsa ne esus sat obskur 

Por celar tu de prevento. 
La konspiranti eniras, velizita: Cassius, 
Casca, Decius, Cinna, Metellus, e Trebonius. 
CASSIUS. Ni es tro prezuntoza a vua repozo. 
Saluto, Brutus. Ka ni jenas vu? 
BRUTUS. Me frue vekis, vigilis totanokte. 
Ka me konocas ti qui kun vu venas? 
CASSIUS. Yes, omnu hike; e nul viro hike 
Ne honorizas vu; ed singlu volas 
Ke vu havez ta opiniono pri vu 
Quan havas omna nobla Romanulo. 
Yen, ico Trebonius. 
BRUTUS. Bone aceptata. 
CASSIUS. Yen, Casca; Cinna, ico; e Metellus Cimber. 
BRUTUS. Li omna esas bone aceptata. 
Qua sucii vigiliganta pozas su 
Adinter via okuli e la nokto? 
CASSIUS. Ka me pregez konverso? 
Cassius e Brutus |movas adaparte el 
susuras. 
DECIUS. Ibe l'esto. Ka la jorno venas? 
CASCA. No. 
CINNA. Pardonez, sioro, ol venas; ta griza linei 
Qui hachas la nubi esas heraldi di dio. 
CASCA. Vi konfesos ke vi amba deceptesos. 
Lu indikas per l'espado. 
Yen, indikata per mea espado, la suno 
Aparas, qua inklinas a la sudo, 
Segun la yun sezono di la yaro. 

Du monati de nun, plu alte adnorde 
Lu montros sua fairo, e l’alta esto 
Esas, quale la Kapitolo, direte ibe. 
Lu indikas per l’espado. 
[Brutus e Cassius venas al altra 
konspiranti.| 
BRUTUS. Donez a me omna via manui, unope. 
Lu presas lia manui. 
CASSIUS. E ni nun jurez nia propozajo. 
BRUTUS. No, nula juro. Publika opiniono, 
La sufrado di nia anmi, la nuna insulti— 
Se ica kauzi esas febla, haltez, 
Ed omnu irez a sua vana lito. 
Permisez superba tiraneso durar 
Til ke singlu falez suafoye. 
Ma se ta kauzi, quale me certesas, 
Advere portas en li sata fairo 
Por acendar poltroni e fortigar 
Fluanta anmi di mulieri per kurajo, 
Do, samlandani, qua sporno bezonesas 
Ecepte nia propra bona kauzo 
Por spornagar a venjo? Qua altra ligo 
Ecepte fidema Romani qui parolas 
E ne hezitos? E qua altra juro 
Kam honesteso honeste gajizit 
Ke ico esez o ni falez pro ol? 
Poltroni, sacerdoti, ruzemi juras, 
Kadavri febla, olda, tal sufranti 
Aceptas neyustaji; a mala kauzi 

Tal dubitindi juras; ma ne koruptez 

La pura vertuo di nia entraprezo, 

Nek la nevinkebleso di nia anmi, 

Per pensar ke juro bezonesos 

Da nia kauzo o da nia ago, 

Nultempe, kande omna sango-guto 

Quan omna Romano portas, e noble portas, 
Kulpus pri multa bastardaji se 

Lu ruptus mem la maxim mikra parto 

Di ul promiso ekvenanta lu. 

CASSIUS. Ma quo pri Cicero? Ka ni probez lu? 
Me opinionas, ke lu stacos kun ni. 

CASCA. Ni ne omisez lu. 

CINNA. No, certe ne. 

METELLUS. Ho, ni aceptez lu, nam lua hari 
Arjenta ganos por ni bon opiniono, 

E kompros voci por aprobar nia agi. 
On dicos, ke lua raciono regnis ni. 
Nia yuneso ed extremeso ne aparos, 
Ma li enterigesos en lua graveso. 

BRUTUS. Ne nomez lu! Ni ne deskovrez ni, 
Nam lu nultempe sequas irgo quan 
Komencas altri. 

CASSIUS. Do, omisez lu. 

CASCA. Advere, lu ne es apta. 

DECIUS. Ka nulu altra tushesez, ma nur Caesar? 

CASSIUS. Decius, bone urjit. Ne es prudenta 
Ke Marcus Antonius, tante amata da Caesar, 
Travivez Caesar. Ni deskovros ke 

Lu es ruzema intriganto. E 

Vi savas lua bon talenti, qui, 

Se ilu plubonigus olti, fine 

Nin omna jenos; por ton preventar, 

Do, Caesar ed Antonius kune falez. 
BRUTUS. Ta ago semblus tro sangoza, Cassius: 

Tranchar la kapo, pose hakar la membri, 

Quaze pro iraco e pose envidio— 

Nam Antonius es nur membro di Caesar. 

Ni esez sakrifikanti, ne buchisti, Caius. 

Ni omna stacez kontre la spirito di Caesar, 

Ed in la spirito esas nula sango. 

Se nur ni asaltus la spirito di Caesar, 

E ne dispecigus Caesar! Ma, ho ve, 

Caesar mustas sangifar. E, kari, 

Ni lun mortigez brave, ne iracoze. 

Ni lun distranchez quale disho deala, 

Ne hakez lu quale kadavro por hundi. 

E nia kordii, quale subtila mastri, 

Incitez lia sklavi ad ago furioza, 

E pose semblez reprochar li. Tale 

La kauzo semblos necesa, ne maligna; 

Semblante tale al vulgar okuli, 

Ni nomesos purganti, ne ocidanti. 

E pri Antonius, pensez ne pri lu, 

Nam lu ne povos facar plu multo kam 

La brakio di Caesar povos kande la kapo 

Di Caesar fortranchesos. 

CASSIUS. Ma me timas lu; 
Nam lua tro profunda amo a Caesar— 
BRUTUS. Ve, bona Cassius, ne pensez pri la homo. 
Amante Caesar, lu povas facar nulo 
Ecepte kontre su; pensar, e mortar. 
To es tro multa, nam lu inklinesas 
A sporti, ad impetuo, ed a partii. 
TREBONIUS. Es nula timo en lu; lu ne mortez; 
Nam lu travivos, e lu pose ridos. 
Horlojo sonas la kloki. 
BRUTUS. Tacez, kontez la kloki. 


CASSIUS. Esas tri kloki. 
TREBONIUS. Departo-tempo. 
CASSIUS. Ma es dubitinda 


Kad Caesar hodie venos o ne venos; 
Recente lu divenas supersticoza 
Del opiniono quan lu olime havis 
Pri sonji, e fantazii, ed auguri. 
Forsan ita semblanta marvelaji, 
Nekustumal terori di la nokto, 
E la persuado di lua auguristi, 
Retenos lu del Kapitolo hodie. 
DECIUS. Ne timez lo. Lu tale rezolvite, 
Me lun persuados; nam lu amas audar 
Ke unikorni es trompit per arbori, 
Ursi per speguli, elefanti per fosi, 
Leoni per reti, ed homi per flatanti; 
Ma me dicante ke lu odias flatanti, 
Lu dicas yes, tatempe maxim flatata. 

Lasez me agar, 

Me povas turnar lua humoro a ni, 

E me ya duktos lu al Kapitolo. 
CASSIUS. No, omnu esos ibe por querar lu. 
BRUTUS. Ante l'okesma horo. Ka ne plu tarde? 
CINNA. To esos maxim tarda, e ne faliez. 
METELLUS. Caius Ligarius plendas kontre Caesar, 

Qua grande reprimandis lu pro ke 

Lu laudis Pompeius. Me esas surprizata 

Ke nulu de vi pensis pri Ligarius. 
BRUTUS. Ho, bon Metellus, irez nun a lu. 

Lu bone amas me, me donis kauzi. 

Nur sendez lu a me, me ganos lu. 
Cassius. La jorno venas. Vun ni livos, Brutus. 

E vi, amiki, dispersez; ma memorez 

To quon vi dicis, esez reala Romani. 
BRUTUS. Bona siori, aspektez freshe e gaye. 

Nia mieni ne montrez nia skopo; 

Ma vin kondutez quale l’aktori Romana, 

Per anmi nefatigit, e duriveso. 

Do me deziras bon jorno a vi omna. 

Omnu ekiras ecepte Brutus. 

Puero, Lucius!—Ka dormas? Ne importas. 

Juez la mieloza roso di dormo. 

Tu havas nula figuri, nula fantazii 

Qui sucio pozas en virala menti; 

Do tante profunde dormas. 

Portia eniras. 

PORTIA. Brutus, sinioro. 

BRUTUS. Quo esas, Portia? Pro quo tu nun vekas? 

Ne esas sana ke tu tale ofrez 

Tua febleso a la kolda jorno. 

PORTIA. Nek por la tua. Nejentile, Brutus, 

Tu reptis ek mea lito; hiere, supeante, 

Subite tu staceskis, e promenis, 

Penseme sospiris, brakii krucumita; 

E me questionante quo importas, 

Tu regardegis me tre nejentile. 

Me pluse urjis; tu skrachis tua kapo, 

E tro nepaciente fulis per pedo. 

Ma me insistis; ma tu ne respondis, 

Ma per tante iracoza gesto 

Imperis ke me ekirez. Ton me facis, 

Timante fortigar ta nepacienteso 

Qua semblis acendita, esperante 

Ke olta esez nur tempal humoro, 

Qua ulafoye kaptas omna viro. 

Pro ol tu nule manjas, parolas, dormas; 

E se ol afektabus tua formo 

Tam multe kam tua kondiciono, 

Me ne konocus Brutus. Kar sinioro, 

Savigez da me pri l’ chagreno-kauzo. 
BRUTUS. Me ne es tote sana, e nur to. 

PORTIA. Brutus es saja; ne esante sana, 

Lu prenus la moyeno por saneskar. 
BRUTUS. Nu, ton me facas. Bon Portia, a tua lito. 
PORTIA. Ka Brutus maladesas? Kad es salubra 

Marchar sen vesti e sugar vapori 

Di la humid matino? Ka malada? 
E ka lu reptas del salubra lito 
Por defiar la mal noktal kontagio, 
Tentar ke la aero despur, humida 
Kreskigez lua morbo? No, mea Brutus, 
Tu havas ul ofenso en tua mento, 
Quan, pro la yuro e vertuo di mea ofico 
Me devas saveskar. (Genupozas.) Sur mea genui, 
Per mea olime komendit beleso, 
Per tua amoro-juri, per ta grand juro 
Qua ligis ed unigis ni, me pregas, 
Dicez a me, tua ipso, tua duimo, 
Pro quo tu es solena, qua homi venis 
Canokte a tu—nam recente esis 
Sis o sep homi qui celis lia vizaji 
Mem del nokto. 
BRUTUS. Ne genupozez, dolcino. 
PORTIA. [staceskas| Me ne bezonus se tu esus dolca. 
En mariajo-ligo, dicez, Brutus, 
Kad es ecepto ke me savez nulo 
Di tua sekretaji? Ka me nur quaze 
Es tua ipso, o nur limitizite? 
Kun tu esar an tablo, en la lito, 
Ulfoye konversar? Ka me habitas 
Nur la preurbo di tua plezuro? Se yes, 
Do Portia es putano, ne spozino. 
BRUTUS. Tu esas ver spozino honorinda, 
Tam kara kam la reda guti qui 
Vizitas mea trista kordio. 


48 


PORTIA. Se yes, me savez ita sekretajon. 
Me esas ya homino, ma advere 
Homino spozigit da granda Brutus. 
Me esas ya homino, ma advere 
Homino respektata, filiino di Cato. 
Ka tu opinionas ke me esas 
Ne plu forta kam mea propra sexuo, 
Tale genitita, spozigita? 
Parolez tua konsili; me ne deskovros li. 
Me forte pruvis mea konstanteso: 
Me ipsa voluntante vundis me, 
Yen, en la kruro. Ka me ton tolerus 
E ne la fido di mea spozo? 
BRUTUS. Ho dei, 
Igez me digna di tante nobla spozino! 
Frapeto interne. 
Askoltez, on frapetas. Portia, enirez, 
E balde tua sino partoprenos 
Le sekretaji di mea kordio. 
Omna mea laborin me parolos, 
La signifiko di mea trista brovi. 
Rapide livez me. 
Portia ekiras. 
Lucius, qua frapetas? 
Lucius eniras, anke Ligarius werante kol- 
tuko | cirkum la kapol. 
LUCIUS. Malada homo volas parolar. 
BRUTUS. Caius Ligarius, quan Metellus mencionis.— 
Lucius, ekirez. 

Lucius | ekirasl. 
Caius Ligarius, quale vu standas? 

LIGARIUS. Aceptez bona jorno de febla lango. 
BRUTUS. Ho, quala tempo vu selektis, brav Caius, 

Por portar kol-tuko! Se tu ne maladesus! 
LIGARIUS. Me ne esas malada se Brutus projetas 

Irg ago qua meritas la vorto honoro. 
BRUTUS. Tal ago me ya havas, Ligarius, 

Se vu havas san orelo por askoltar. 
LIGARIUS. Per omna dei a qui Romani reverencas, 

Yen, me forjetas morbo. 

Lu ektiras la kol-tuko. 
Anmo di Roma, 

Brava filiulo di honorinda lumbo, 

Quale exorcisisto vu konjuras 

Ca anmo mortinta. Komandez me kurar, 

E me kombatos kozi neposibla, 

Yes, vinkos li. Quo esas nun facenda? 
BRUTUS. Laboro qua saneskos le malada. 
LIGARIUS. Ka nuli sana quin ni maladigez? 
BRUTUS. Lo anke. Ton facenda, mea Caius, 

Me ton deskovros a vu dum irar 

A ta a qua ni facos. 
LIGARIUS. Pazez, Brutus, 

Me sequas per nove acendita kordio 

Por facar ton ne savata; ma suficas 

Ke Brutus duktas me. 
BRUTUS. Do sequez me. 

Li ekiras. 

2.0 Tondro e fulmino. 
Iulius Caesar eniras werante nokto-robo. 


CAESAR. Nek cielo nek tero esis pacoza canokte. 
Trifoye dormante laute kriis Calpurnia 
“Helpo! Li ocidas Caesar! —Qua es interne? 

Servisto eniras. 

SERVISTO. Mea sinioro. 

CAESAR. Imperez la sacerdoti sakrifikar, 
Adportez lia opinioni pri suceso. 

SERVISTO. Me facos lo, sinioro. 

Lu ekiras. 
Calpurnia eniras. 

CALPURNIA. Quon vu intencas, Caesar? Kad ekirar? 
Vu ne ekiros vua domo hodie. 

CAESAR. Caesar ekiros. To quo minacas me 
Audacas nulo ma regardar mea dorso; 
Vidante la facio di Caesar, ol desaparas. 

CALPURNIA. Caesar, me nultempe egardis auguri, 
Ma nun li timigas me. Es ulu interne, 

Ultre ta kozi quin ni audis e vidis, 
Qua naracas hororaji vidit da la gardi. 
Ul leonino parturis en la stradi, 

E tombi apertesis, donis mortinti. 
Feroca fairatra militanti kombatas 
Inter la nubi en rangi, esquadroni, 
Qui spricis sango sur la Kapitolo. 

E la bruiso dil batalio flugis. 

Kavali mujas, mortantuli jemis, 

Fantomi tra la stradi kriachetis. 

Ho Caesar, tal kozi es nekustumal, 

E me ya timas li. 
CAESAR. Quo es evitebla, 

Esante skopo dil povoza dei? 

Ma Caesar ya ekiros, ta predicaji 

Es por la mondo general, ne nur por Caesar. 
CALPURNIA. La morto di mendikanti ne luras kometi; 

La cielo ipsa deklaras la morto di princi. 
CAESAR. Poltroni multfoye mortas ante mortar; 

Le brava nur unfoye gustas morto. 

Ek la marveli quin me ja saveskis, 

Tre stranja esas ke la homi timez, 

Vidante ke morto, tro necesa fino, 

Venos kande ol venos. 

Servisto eniras. 
Quon del auguristi? 

SERVISTO. Li volas ke vu ne ekirez hodie. 

Tirante l’intestinaro ek ofrajo, 

Li trovis nula kordio en la bestio. 
CAESAR. La dei ton facis por shamigar poltroni. 

Caesar esus animalo sen kordio 

Se ilu hodie restus heme pro timo. 

No, Caesar ne ton facos. Danjero savas 

Ke Caesar es plu danjeroz kam lu. 

Ni esas du leoni samdie naskinta, 

Me la seniora e plu terorinda. 

E Caesar ya ekiros. 
CALPURNIA. Ho ve, sinioro, 

Vua sajeso glutesas da su-fido. 
Ne irez hodie. Dicez ke es mea timo 
Qua igas vu restar, e ne vua propra. 
Ni sendos Marcus Antonius al Senateyo, 
Ed ilu dicos ke vu ne standas bone. 
Permisez me vinkar sur mea genui. 
Elu genupozas. 
CAESAR. Antonius dicos ke me ne standas bone, 
E do pro vua humoro, me restos heme. 
Decius eniras. 
Yen Decius Brutus; ilu dicez lo. 
| Calpurnia staceskas. | 
DECIUS. Caesar, saluto! Bon jorno, valoroza Caesar. 
Me venas querar vu a la Senateyo. 
CAESAR. E vu ya venas ye tre bona tempo 
Por ke vu portez a la senatani 
Mea saluti e dicez, me ne volas venar. 
Ne povas esus falsa, ne audacas, plu falsa. 
Hodie me ne venos; dicez lo, Decius. 
CALPURNIA. Dicez a li, ke lu maladesas. 
CAESAR. Kad Caesar sendus a li mentiajo? 
Vinkante, ka me tante extensis ca brakio 
Por timar dicar lo vera a grizuli? 
Decius, irez, dicez, Caesar ne venos. 
DECIUS. Povoza Caesar, savigez da me kauzo 
Por ke me ne esez mokita ton dicante. 
CAESAR. La kauzo es mea volo; me ne venos. 
To sate satisfacos la Senato. 
Ma yen, por vua propra kontenteso, 

Pro ke me amas vu, me savigos da vu. 
Calpurnia, mea spozino, retenas me. 
Canokte elu sonjis vidar mea statuo, 

Qua, quale fonteno havanta cent beki, 

Ekvarsis pura sango; e multa Romani 

Ridante venis e lavis lia manui. 

El konsideras olti kom averti, auguri 

Di minacant malaji, e sur la genuo 

El pregis ke me hodie restez heme. 
DECIUS. Ca sonjo esas misinterpretata. 

Ol es bel viziono fortunoza. 

La statuo, varsanta sango de multa tubi, 

En qua ta multa Romani ridetanta 

Su lavas, signifikas ke de vu 

Grand Roma sugos sango riviviganta, 

E ke grandega homi luktos por 

Favoro, e reliquii, e konoco. 

Ton signifikas la sonjo di Calpurnia. 
CAESAR. E tale vu tre bone explikas olu. 
DECIUS. Yes, kande vu askoltos to quon me 

Nun dicos: la Senato ja rezolvas 

Cadie donar a granda Caesar krono. 

Se vu mesajon sendus, ke vu ne venos, 

Li forsan pensus altre. Anke, esus 

Probabla moko quan onu anuncos, 

‘Ajornez la Senato til ke venas 

Plu bona sonji a la spozo di Caesar.’ 

Se Caesar celus su, ka li ne susurus 

‘Yen, Caesar timas’? 

Pardonez me, grand Caesar; mea kar amo 
Por vua avanco igas me parolar, 
E raciono a mea amo responsas. 
CAESAR. Quante fola nun semblas vua timi, Calpurnia! 
Me shamas ke me cedis me a li. 
Donez a me mea robo, nam me iros. 
Eniras | Cassius,] Brutus, Ligarius, Metellus, 
Casca, Trebonius, e Cinna. 
E videz, Cassius venas men querar. 
[Cassrus.] Bon jorno, Caesar. 
CAESAR. Saluto, Cassius. 
Quo, Brutus, ka vu anke vekis frue?— 
Saluto, Casca.—Caius Ligarius, 
Caesar nultempe esis tam enemikal 
Kam ta mal febro qua magrigis vu. 
Quanta kloko? 
BRUTUS. Caesar, ok kloki sonis. 
CAESAR. Me dankas vua peni e kurtezo. 
Eniras Antonius. 
Yen, Antonius, qua festas totanokte, 
Malgre lo su levas. Saluto, Antonius. 
ANTONIUS. Saluto, nobla Caesar. 
CAESAR [a Calpurnial. Preparigez li interne. 
Me es kulpoza, ke li vartas me. 
[Ekiras Calpurnia. 
Nu, Cinna.—Nu, Metellus.—Quo, Trebonius! 
Me havas multa parolado por vu. 
Memorez ke vu hodie vizitos me. 
Esez proxim, ke me memorez vu. 

TREBONIUS. Me ya ton facos, Caesar, 
[ apartel tante proxim 
Ke vua maxim bon amiki deziros 
Ke me esabis multe plu for vu. 
CAESAR. Amiki, enirez, gustez vino kun me, 
E ni, quale amiki, quik kune iros. 
BRUTUS (aparte). Ke omna ‘quale’ ne es simila, Caesar, 
La kordio di Brutus chagrenas ponderar. 
Omnu ekiras. 


2.3 Artemidorus eniras lektante letro. 


ARTEMIDORUS. ‘Caesar, timez Brutus. Atencez Cassius. 
Ne venez proxime a Casca. Atencez Cinna. Ne 
fidez a Trebonius. Bone atencez Metellus 
Cimber. Decius Brutus ne amas tu. Tu facis 
neyustajo a Caius Ligarius. Esas nur un mento 
inter omna ta homi, ed olu inklinas kontre 
Caesar. Se tu ne esas nemortiva, atencez. 
Sekureso cedas su a konspiro. La povoza dei 
defensez tu! 

Tua amoranto, 
Artemidorus.' 
Hike me stacos til ke Caesar pasos, 
E quale peticionanto donos ico. 
Mea kordio chagrenas pro ke vertuozi 
Ne povas vivar sen mordesar da envidio. 
Se tu ton lektas, Caesar, tu transvivas. 
Se ne, la fati kun perfidi intrigas. 
Lu ekiras. 

24 Portia e Lucius eniras. 


PORTIA. Me pregas, puero, kurez al Senateyo. 
Ne restez respondar, ma quik forirez.— 
Pro quo tu restas? 
LUCIUS. Por savar mea tasko, siorino. 
PORTIA. Me volas ke tu irez e retrovenez 
Ante ke me povus dicar lo facenda. 
(aparte) Ho konstanteso, esez forta por me; 
Pozez montego inter mea kordio e lango. 
Me havas virala mento, ma forteso feminal. 
Mulieri tro desfacile restas sekreta! 
(A Lucius) Ankore hike? 
LUCIUS. Siorino, quon me facez? 
Ka kurez al Kapitolo, e nulo plusa? 
Ka pose rivenez a vu, e nulo plusa? 
PORTIA. Raportez, puero, ka standas bone tua 
Sinioro, nam lu malbone iris; atencez 
L’agi di Caesar, qua peticionanti 
Venas a lu. Askoltez, puero, qua bruiso? 
LUCIUS. Me audas nulo, siorino. 
PORTIA. Bonvole, askoltez. 
Me audis ul tumulto, quale lukto, 
E ton la vento portas del Kapitolo. 
LUCIUS. Advere, siorino, me audas nulo. 
Auguristo eniras. 
PORTIA. Advenez, kerlo. Ube esis vu? 
AUGURISTO. Che me, bona siorino. 

PORTIA. Quanta kloki? 
AUGURISTO. Cirkum la nonesma horo, siorino. 
PORTIA. Ka Caesar iris ja al Kapitolo? 
AUGURISTO. Ne ja, siorino. Me iras a mea plaso 
Por vidar lu preterpasanta al Kapitolo. 
PORTIA. Vu havas peticiono a Caesar, ka ne? 
AUGURISTO. Me havas, siorino. Se plezas a Caesar 
Esar bona a Caesar per askoltar, 
Me pregos ke lu amikeskez su. 
PORTIA. Nu, ka vu savas pri noco intencita? 
AUGURISTO. Nulo quon me savas esor; multo quon me 
timas esor. 
Saluto a vu. 
[Lu foriras.| 
Hike la strado esas streta. 
La turbo qua sequas Caesar ye lua pedi, 
De senatani, praetori, peticionanti, 
Presos febla homo preske til morto. 
Me iros ad ula plaso plu vakua, ed ibe 
Parolos a granda Caesar dum ke lu pasas. 
Lu ekiras. 
PORTIA (aparte). Me enirez. Ha me! Quanta febla kozo 
Esas la kordio di muliero! Ho Brutus, 
Cielo prosperigez tua entraprezo!— 
La puero audis. (A Lucius) Brutus havas prego 
Quan Caesar ne grantos a lu. 
(Aparte) Ho, me esvanas! 
(A Lucius) Kurez, Lucius, salutez por me mea 
sinioro. 

Dicez, ke me es gaya. Retrovenez, 
E dicez irgo quon lu dicos a tu. 
Li ekiras | singlel. 

TRIESMA AKTO 


3.1 Artemidorus, l'Auguristo, e civitani eniras [per 
l'una pordol. Trumpeto-sono. Caesar, Brutus, 
Cassius, Casca, Decius, Metellus, Trebonius, 
Cinna, | Ligarius,| Antonius, Lepidus, Publius, 
Popillius |, ed altra senatanil eniras [per l’altra 
pordol. 


CAESAR (al Auguristo). L'ides di marto venas. 
AUGURISTO. Yes, Caesar, ma ne ja finas. 
ARTEMIDORUS. Saluto, Caesar! Lektez ica noto. 
DECIUS (a Caesar). Trebonius deziras ke vu parlektez 
lua 
Humila peticiono, segun konveno. 
ARTEMIDORUS. Ho Caesar, lektez unesme la mea, nam 
olu 
Plu proxime relatas Caesar. Caesar, lektez. 
CAESAR. To quo relatas ni ipsa esez l’ultimo. 
ARTEMIDORUS. Ajornez nule, Caesar, quik lektez olu. 
CAESAR. Quo, ka la kerlo es fola? 
PUBLIUS (ad Artemidorus). Sioro, irez. 


60 


CASSIUS (ad Artemidorus). Quo, ka vu peticionas en la 
strado? 
Venez al Kapitolo. 
[Li marchas cirkum la ceneyo.| 
POPILLIUS (aparte a Cassius). Me deziras suceso a vua 
entraprezo. 
CASSIUS. Qua entraprezo, Popillius? 
POPILLIUS. Standez bone. 
Lu iras de Cassius a Caesar. 
BRUTUS. Quon dicis Popillius Laena? 
CASSIUS. Lu deziris suceso a nia entraprezo. 
Me timas, ke nia skopo deskovresas. 
BRUTUS. Remarkez ilua konduto a Caesar. Atencez. 
CASSIUS. Casca, esez pronta, ni timas jeno.— 
Brutus, quon ni facez? Se deskovrite, 
O Cassius o Caesar nultempe retrovenos, 
Nam me ocidos me. 
BRUTUS. Cassius, kalmeskez. 
Popillius Laena ne parolas pri ni, 
Regardez, lu ridetas, e Caesar ne chanjas. 
CASSIUS. Trebonius savas sua tempo, nam regardez, 
Brutus, 
Lu tiras Marcus Antonius de la voyo. 
Ekiras Trebonius ed Antonius. 
DECIUS. Ube Metellus Cimber? Ilu irez 
E balde ilu peticionez a Caesar. 
| Caesar sideskas.] 
BRUTUS. Lu esas pronta. Irez, e sekondez. 
CINNA. Casca, vua manuo esos l'unesma levita. 

[La konspiranti ed altra senatani iras a lia 
plasi.| 
CAESAR. Kad omnu esas pronta? Ka neyustajo 
Quon Caesar ed ilua Senato korektigez? 
METELLUS (pluproximeskas e genupozas). 
Ho maxim alta, grand, povoza Caesar, 
Metellus Cimber jetas adavan vu 
Humila kordio. 
CAESAR. Me vun haltigez, Cimber. 
Ca abaso e nenobla reverenci 
Acendus la sango di homi ordinara, 
E chanjus l’ancien legaro e dekreto 
Aden puer-statuti. Ne supozez 
Ke Caesar havas rebelanta sango 
Fuzebla de olua vera qualeso da ta 
Qua fuzas foli: to esas, dolca vorti, 
Basa reverenci, hundatra karezachi. 
Vua fratulo exilesas per dekreto. 
Se vu reverencas, pregas, flatas por lu, 
Me frapos vu de mea voyo quale hundo. 
Saveskez: Caesar nultempe es neyusta, 
Il nek punisas sen tre yusta kauzo. 
METELLUS. Kad esas nul plu valoroza voco 
Sonar plu dolce en l’orelo di Caesar 
Por abrogar l’exilo di mea frato? 
BRUTUS (venas adavane e genupozas). Me kisas vua 
manuo, Caesar, ma 
Ne flatachante, nur por dezirar 
Ke Publius Cimber havez quik abrogo. 

CAESAR. Quo, Brutus? 
CASSIUS (venas adavane e genupozas). Pardonez, Caesar; 
Caesar, pardonez. 
Tam base til vua pedo Cassius falas 
Por dezirar pardono por Publius Cimber. 
CAESAR. Me esus movita, se tala quala vi. 
Se me pregus movar, pregi men movus. 
Ma me konstanta es kam Polo-stelo, 
La fixigita duriveso di qua 
Havas nula kolego en cielo. 
Cielo piktesas per nekontebla cintili; 
Li omna esas fairo, singlo brilas; 
Ma ek li nur un restas en sua plaso. 
Do en la mondo: ol es de homi plena, 
Ed homi es karno e sango, emocoza; 
Ma ek ta nombro me konocas nur un 
Qua nevinkeble tenas sua skopo, 
Senemoce; e ke me esas olta, 
Me kelke montrez lo mem per ca ago— 
Konstanta ke Cimber esez exilita, 
Konstanta restas por ke lu tale restez. 
CINNA (venas adavane e genupozas). 
Ho Caesar! 
CAESAR. Irez! Ka vi levez Olympus? 
DECIUS (venas adavane [kun Legariusl e genupozas). 
Grand Caesar! 
CAESAR. Ka ne Brutus genupozas vane? 
CASCA (venas adavane). Manui, parolez. 

Li poniardagas Caesar [, Casca komencante, 
fine Brutusl. 
CAESAR. Et tu, Brute?—Do falas Caesar. 
Lu mortas. 
CINNA. Libereso! Yuro! Tiraneso mortinta! 
Kurez, proklamez, klamez en la stradi. 
CASSIUS. Uli al tribuni komunal, e klamez 
“Libereso, yuro, e demokratio!” 
[Lepidus, Popillius, altra senatani, Artemidorus, 
Auguristo, e civitani ekiras tumultante.| 
BRUTUS. Homi e senatani, ne esez timigit. 
Nek fugez! Restez! La debo di ambicio pagesas. 
CASCA. Adirez al tribuno, Brutus. 
DECIUS. Ed anke Cassius. 
BRUTUS. Ube esas Publius? 
CINNA. Hike, konfuzigit da ica sedicio. 
METELLUS. Stacez ferma kune, sen ke ul amiko 
Di Caesar esforcez— 
BRUTUS. Ne babilez pri stacar.— Publius, saluto! 
Es nula noco intencit a vu, 
Nek ad altra Romano—dicez lo, Publius. 
CASSIUS. Ed irez de ni, Publius, por ke la populo, 
Hastante vers ni, ne nocez vua evo. 
BRUTUS. Ton facez; nulu pri ca ago blamesez 
Ecepte ni l'aganti. 
| Publius ekiras. | 
Trebonius eniras. 
CASSIUS. Ube es Antonius? 
TREBONIUS. Lu fugis adche su, tre konsternita. 

Viri, spozini, filii stacas, krias, 
Quaze pro mondo-fino. 
BRUTUS. Fati, ni savos 
Via deziri. Ni savas, ke ni mortos; 
Ni vartas nur la kloko e la dio. 
CASCA. Nu, ta qua tranchas duadek vivo-yari 
Ya tranchas tanta yari di morto-timo. 
BRUTUS. Se yes, do morto esas avantajo. 
Do ni es l'amiki di Caesar, qui abreviis 
Lua morto-timo. Abasez vi, Romani, 
Trempez nia manui en la sango di Caesar 
Til kudi, ed indutez nia glavi; 
Pos to ni marchez mem til merkateyo 
Ed alte ocilante nia red armi, 
Ni kriez ‘paco, libereso, yuro!' 
CASSIUS. Abasez ni, e trempez. 
Li indutez lia manui per la sango di Caesar. 
Quanta eri de nun 
Ca nia nobla ceno esos pleita, 
En stati e per lingui ne ja naskinta! 
BRUTUS. Quantafoye Caesar sangifos kom ludo, 
Qua jacas nun ye l' bazo di Pompeius, 
Ne plu valoroza kam polvo! 
CASSIUS. Tantafoye to esos, 
Tantafoye nia nodo nomizesos 
La viri qui liberigis sua naciono. 
DECIUS. Nu, ka ni nun ekirez? 
CASSIUS. Yes, omnu nun irez. 
Brutus avaniros, e ni ornos lua taloni 

Per la maxim brava e bona kordii di Roma. 
Eniras Servisto di Antonius. 
BRUTUS. Tacez: qua venas? Amiko di Antonius. 
SERVISTO (genupozas e sternas su). Tale, Brutus, mea 
mastro imperis me. 
Tale Antonius imperis ke me falez, 
E, me sternite, ton imperis dicar. 
‘Brutus es nobla, saja, brav, honesta. 
Caesar esis povoza, rejal, benigna. 
Dicez ke me amas Brutus, respektas lu. 
Dicez ke me timis Caesar, respektis, amis lu. 
Se Brutus nun promisos ke Antonius 
Sekure povas venar por saveskar 
Pro quo Caesar meritis jacar mortinta, 
Marcus Antonius ne amos Caesar mortinta 
Tam bone kam Brutus vivanta, ma lu sequos 
L’aferi e destino di nobla Brutus 
Tra la danjeri di ica nova stando 
Per vera fido. Tale Antonius mea mastro. 
BRUTUS. Tua mastro esas saj e brav Romano. 
Me nultempe konsideris lu kom plu mala. 
Dicez, bonvole venez ad ica loko, 
Lu esos kontentigita, e per mea honoro, 
Lu livos netushita. 
SERVISTO Í staceskasl. Me lun quik queros. 
Lu ekiras. 
BRUTUS. Me savas, ke lu esos nia amiko. 
CASSIUS. Ton me deziras. Ma ankore mea mento 

Multe timas lu; e mea dubito 
Ne ofte falias. 
Antonius eniras. 

BRUTUS. Ma yen, lu venas.—Saluto, Marcus Antonius. 
ANTONIUS. Ho granda Caesar! Ka tante abasita? 
Kad omna via vinki, triumfi, glorii, 

Es minigita til ta mezureto? 

Adio.—Me ne savas, siori, via intenci— 

Qua altru es risaniginda, qua malada. 

Se es me ipsa, es nula horo plu apta 

Kam ica horo, la horo dil morto di Caesar, 

Nek nula instrumento min valoroza 

Kam via glavi, tale richigita 

Per la maxim nobla sango dil tota mondo. 

Me pregas vi, se vi rankoras pri me, 

Nun, dum ke via purpurigita manui 

Fumifas e malodoras, facez via plezuro. 

Vivonte dum mil yari, me ne trovos 

Ke me esos tam pronta por mortar. 

Nul loko tante plezos, nul morto-moyeno, 

Kam apud Caesar, e da vi ocidita, 

Eminenta maestro-anmi di ca ero. 
BRUTUS. Ho Antonius, ne pregez morto de ni! 

Quankam ni nun sangoz, kruel aparas, 

Quale vi vidas per nia manui ed ago, 

Vu vidas nur nia manui, vidas nur 

Ta sangifanta ago quon ni facis. 

Nia kordiin vu ne vidas; li kompatas; 

Kompato pro la malaji kontre Roma— 

Quale fairo ekpulsas fairo, tale kompato 
kompato— 
Facis ta ago kontre Caesar. Pri vu, 
Nia glavi havas fera pinti, Antonius. 
Nia brakii, sen malico, e nia kordii 
Fratala, bone aceptas vu per omna 
Benigna amo, bonvolo, e veneraco. 
CASSIUS. Vua voco esos tam forta kam to di irgu 
Dum ke ni distributos nov ofici. 
BRUTUS. Nur pacienteskez til ke ni kalmigos 
La populo, nun terorigita, 
Tatempe ni prizentos a vu la kauzo 
Pro quo me, qua tante amis Caesar 
Frapante lu, talamaniere agis. 
ANTONIUS. Me certe ne dubitas vua sajeso. 
Men singlu presez per sangoza manuo. 
Lu presas la manui dil konspiranti. 
Unesme, Marcus Brutus, vun me aceptas.— 
Duesme, Caius Cassius, me presas vua manuo.— 
Nun, Decius Brutus, la vua;—nun la vua, 
Metellus;— 
La vua, Cinna;—e brava Casca, la vua;— 
Quankam l'ultima, ne minim amata, Trebonius. 
Siori omna—ho ve, quon me dicez? 
Sur bazo tante nestabila mea reputo 
Nun stacas, por ke vi konsideras me, 
Me opinionas, per un de du mal manieri: 
O kom poltrono o kom flatachanto. 
Es vera, ho, ke me ya amis Caesar. 

Se vua spirito nun regardas ni, 

Ka chagrenigas plue kam vua morto 
Vidar ke vua Antonius rikoncilias, 
Presas sangoza manui di vua enemiki— 
Ho maxim nobla!—koram vua kadavro? 
Havante tanta okuli kam vu vunduri 
Por tam rapide plorar kam li sangifas, 
To plu konvenus a me kam paceskar 
Quale amiko kun vua enemiki. 
Pardonez me, Iulius. Hike vu akulesis, 
Brava cervulo; cervulo, hike vu falis, 
Hike stacas vua chasanti markizit 

Da spolio, karmenizit per vua morto. 
Ho mondo, tu esis foresto por ca animalo; 
Ed ico esas, ho mondo, vua anmo. 
Quale cervulo frapit da multa princi 
Vu hike jacas! 


CASSIUS. Marcus Antonius. 
ANTONIUS. Pardonez me, Caius Cassius. 


La enemiki di Caesar dicos lo; 
Ma de amiko, es kolda modesteso. 


CASSIUS. Me nule blamas ke vu laudas Caesar; 


Ma quala pakton havos vu kun ni? 
Ka vu adinter ni amiki venos, 
O ka ni agez sen fidar a vu? 


ANTONIUS. Pro to me presis via manui, ma 


Me distraktesis pro vidir Caesar. 
Me es amiko kun vi, amas omnu 
Per ca espero: ke vi ofros kauzi 

Pro quo e quale Caesar esis danjero. 
BRUTUS. Altre to esis abominind spektaklo. 
Nia kauzi esas tante bona, 
Ke se vu, Antonius, esus lua filio, 
Vu esos ya kontenta. 
ANTONIUS. Nur ton me serchas; 
Ed esos, pluse, peticionanto por 
Portar lua kadavro al merkateyo 
Ed en la tribuno, quale fitas amiko, 
Parolar dum la funero-ceremonio. 
BRUTUS. Vu facos lo, Antonius. 
CASSIUS. Brutus, a me. 
(aparte a Brutus) Vu ne komprenas vua ago. Ne 
konsentez 
Ke Antonius diskursez dum la funero. 
Ka vu ne savas quante emocigata 
La populo esos da lua parolo? 
BRUTUS. Pardonez, 
Me ipsa unesme diskursos en la tribuno, 
Montros la kauzo dil morto di nia Caesar. 
To quon Antonius dicos me explikos 
Ke lu ton dicas per nia permiso; 
E ke ni es kontenta ke Caesar havez 
La vera ritui e justa ceremonii, 
Lo plue avantajizos kam nocos. 
CASSIUS (aparte a Brutus). Me ne savas la konsequo, 
nek kontentesas. 
BRUTUS. Marcus Antonius, prenez la korpo di Caesar. 
Vu ne per vua diskurso blamez ni; 

Ma dicez pri Caesar omna vua bonaji, 
E dicez ke vu parolas per nia permiso; 
Altre vu ne partoprenos la funero. 
E vu parolos de la sama tribuno 
Kam me, pos mea diskurso. 
ANTONIUS. Tale esez; 
Me deziras nulo plusa. 
BRUTUS. Preparez la kadavro, e sequez ni. 
Omnu ekiras ecepte Antonius. 
ANTONIUS. Pardonez me, argilo sangifanta, 
Pro ke me esas mild pri ca buchisti. 
Vu esas la ruini dil maxim nobla 
Bravulo qua vivis en la tempo-fluo. 
Ve a la manui qui varsis ca sango precoz! 
Me super ica vunduri nun predicas— 
Qui quale muta boki per reda labii 
Pregas la voco e parolo di mea lango— 
Al membri di ta viri malediko; 
Domala furio, feroca civila milito 
Inkombros omna parti di Italia; 
Sango, destrukto esos kustumala, 
E teroraji tante familiara, 
Ke matri nur ridetos por vidar 
Infanti pecigita da milito, 
Kompato sufokata pro kustumigo 
Pri tal hororigant, kruela agi; 
E la spirito di Caesar, venjeme vagante, 
Ate veninta ek l'Inferno apud lu, 


*Deino di malago e destrukto, filiino di Eris, deino di lukto. 

En Roma hike per rejala voco 

‘Devasto!’ krios, desligos la hundi di milito, 

Por ke ca mala ago igos la tero 

Malodorar pro la kadavri di viri 

Qui jemos por esar enterigita. 

Servisto di Octavius eniras. 

Tu, tu servas Octavius Caesar, ka ne? 
SERVISTO. Me facas lo, Marcus Antonius. 
ANTONIUS. Caesar skribabis, ke lu venez a Roma. 
SERVISTO. Lu ya recevis ta letri, e lu venas, 

Imperis ke me dicez a vu per la boko— 

(Vidas la kadavro) Ho Caesar! 

ANTONIUS. Tua kordio esas granda. Irez e plorez. 
Pasiono es kontagia, nam mea okuli, 
Vidante ta globeti en la tua, 

Nun lakrimifas. Ka tua mastro venas? 
SERVISTO. Canokte lu dormas duadek milii de Roma. 
ANTONIUS. Rapide retroirez, dicez omno. 

Yen, lamentanta Roma, danjeroza, 

Ne ja sekura Roma por Octavius. 

Rapide, dicez lo.—Ma kelke restez. 

Ne irez til ke me portabos ica 

Kadavro a la merkateyo. Ibe 

Me probos per diskurso quale homi 

Aceptas l'ago di ta sangozuli; 

E tu, segun konsequo, do diskursez 

A yun Octavius pri la nuna stando. 

Nun helpez me. 

Li ekiras portante la kadavro di Caesar. 

3.2 Brutus e Cassius eniras, kun la Plebeyi. 


OMNA PLEBEYI. Ni esez kontentigita! Kontentigez ni! 
BRUTUS. Do sequez me, askoltez me, amiki. 
(Aparte a Cassius) Cassius, vu irez aden l'altra 
strado, 
Partigez la turbo. 
(Al Plebeyi) 
Ti qui deziras askoltar me, restez; 
Ti qui deziras sequar Cassius, irez; 
E la publika kauzi esos donita 
Pri la morto di Caesar. 
Brutus acensas a la tribuno. 
UNESMA PLEBEYO. Me askoltos la parolo di Brutus. 
DUESMA PLEBEYO. Me askoltos Cassius, e komparos 
Lia kauzi, kande aparte parolata. 
Cassius ekiras kun plura Plebeyi. 
[Eniras| Brutus | supere] en la tribuno. 
TRIESMA PLEBEYO. La nobla Brutus acensis. Tacez, 
tacez. 
BRUTUS. Esez pacienta til la fino. 
Romani, samlandani, ed amanti, askoltez me por 
mea kauzo, e tacez por ke vi audez. Kredez me 
pro mea honoro, e respektez mea honoro, por ke 
vi kredez. Kritikez me per via sajeso, e vekigez 
via raciono, por ke vi plu bone judikez. Se esas 
irgu en ica asembluro, irga kar amiko di Caesar, 
a lu me dicas, ke l'amo di Brutus por Caesar esis 

ne min granda kam lua propra. Se ta amiko 
questionez, pro quo Brutus stacis kontre Caesar, 
yen mea respondo: ne pro ke me min amis 
Caesar, ma pro ke me plu amis Roma. Ka vi 
preferus ke Caesar vivez, e ke vi mortez kom 
sklavi, kam ke Caesar esez mortinta, e ke omnu 
vivez kom libera viri? Pro ke Caesar amis me, 
me lakrimifas por lu. Pro ke Caesar esis 
fortunoza, me joyas pro to. Pro ke lu esis brava, 
me honorizas lu. Ma pro ke lu esis ambicioza, me 
mortigis lu. Yen lakrimi por lua amo, joyo por 
lua fortuno, honoro por lua braveso, e morto por 
lua ambicio. Qua hike esas tante basa ke lu 
deziras esar sklavo? Se irgu, parolez, nam lun me 
ofensis. Qua hike esas tante ruda ke lu deziras ne 
esar Romano? Se irgu, parolez, nam lun me 
ofensis. Qua hike esas tante shaminda ke lu ne 
amas sua patrio? Se irgu, parolez, nam lun me 
ofensis. Me pauzas por respondo. 

OMNA PLEBEYI. Nulu, Brutus, nulu. 

BRUTUS. Do me ofensis nulu. Me facis ne plu multa a 
Caesar kam vi facos a Brutus. La kauzo di lua 
morto esas enrejistrata en la Kapitolo, lua glorio 
ne esas diminutita, nek lua ofensi exajerita por 
quo lu subisis morto. 

Marcus Antonius eniras, kun (altri qui 

portasl la kadavro di Caesar len sarkol. 
Yen, lua kadavro venas, lamentita da Marcus 
Antonius, qua, quankam lu ne partoprenis lua 


74 


mortigo, aceptos la bonajo di lua morto: ofico en 
la stato—e qua de vi ne havos lo? Per ico me 
departas: por ke me mortigis mea maxim bona 
amanto por la saneso di Roma, me havas la sama 
poniardo por me ipsa, kande komplezos a mea 
patrio bezonar mea morto. 
OMNA PLEBEYI. Vivez, Brutus, vivez, vivez! 
UNESMA PLEBEYO. Duktez lu triumfale a lua domo. 
[QUARESMA] PLEBEYO. Donez a lu statuo kun lua 
ancestri. 
TRIESMA PLEBEYO. Lu esez Caesar. 
[KINESMA | PLEBEYO. La plu bona parti di 
Caesar 
Esez kronizita en Brutus. 
UNESMA PLEBEYO. Ni duktez lu adheme per klami e 
krii. 
BRUTUS. Mea samlandani. 
[QUARESMA] PLEBEYO. Tacez, silencez, Brutus parolas. 
UNESMA PLEBEYO. Tacez, ho! 
BRUTUS. Bon samlandani, lasez me sole irar, 
E, por me, restez hike kun Antonius. 
Favorez la kadavro di Caesar, favorez 
La diskurso pri lua glorii quan Antonius, 
Per nia permiso, es permisit facor. 
Me pregas vi ke nulu nun departez 
Ecepte me til ke Antonius parolabos. 
Lu ekiras. 
UNESMA PLEBEYO. Ilu irez adsupre al tribuno. 
Ni lun askoltos. Nobl Antonius, irez. 

ANTONIUS. Pro Brutus, me a vi es obligata. 
Antonius acensas a la tribuno. 
[KINESMA] PLEBEYO. Quon lu dicas pri Brutus? 
'TRIESMA PLEBEYO. Lu dicas ke, 
Pro Brutus, lu obligesas a ni omna. 
[KINESMA] PLEBEYO. Plu bone ne parolar male pri 
Brutus hike! 
UNESMA PLEBEYO. Ta Caesar esis tirano. 
'TRIESMA PLEBEYO. Yes, tro vera. 
Ni es felica ke Roma descharjesas de lu. 
Antonius en la tribuno lenirasl. 
[QUARESMA] PLEBEYO. Tacez, ni audez to quon 
Antonius dicos. 
ANTONIUS. Vi mild Romani. 
OMNA PLEBEYI. Tacez! Audez ilu! 
ANTONIUS. Amiki, Romani, samlandani, askoltez. 
Me venas por sepultar Caesar, ne laudar il. 
Lo mala facita da homi vivas pos li; 
Lo bona es ofte enterigit kun l'osti. 
Do tale esez Caesar. La nobla Brutus 
Dicis ke Caesar esis ambicioza. 
Se yes, to esis ya gravega defekto, 
E Caesar ya gravege rimborsis olu. 
Adhike permisit da Brutus e l'altri— 
Nam Brutus esas honoroza viro, 
Quale li omna, omnu honoroza— 
Me venas por parolar en la funero di Caesar. 
Il esis mea amiko, fidema e yusta. 
Ma Brutus dicas, ke il esis ambicioza, 

E Brutus esas honoroza viro. 

Il adduktis multa kaptivi a Roma, 

La ransoni di qui plenigis la fiski publika. 

Ka to en Caesar semblis ambicioza? 

Kande la povri ploris, Caesar ploris. 

Ambicio esez ek plu severa materio. 

Ma Brutus dicas ke il esis ambicioza, 

E Brutus esas honoroza viro. 

Vi omna vidis ke dum la Lupercalia 

Trifoye me prizentis krono ad il, 

Quan il trifoye refuzis. Kad ambicio? 

Ma Brutus dicas ke il esis ambicioza, 

E lu ya esas honoroza viro. 

Me ne parolas por negar to quon lu dicis, 

Ma nun parolas pri to quon me ya savas. 

Vi omna amis il olime, ne senkauze. 

Qua kauzo haltigas vi de chagrenar? 

Ho judiko, vu fugas al basa bestii, 

Ed homi perdas raciono! 

Lu ploras. 
Men tolerez, 

Mea kordio esas en ta sarko kun Caesar, 

Me mustas vartar til ke ol retrovenos. 
UNESMA PLEBEYO. Me opinionas, es raciono en lua 

dicaji. 

[QUARESMA] PLEBEYO. Se on juste konsideras ca afero, 

Caesar subisis granda malajo. 
TRIESMA PLEBEYO. Ka ne, mastri? 

Me timas ke ulu plu mala remplasos lu. 

[KINESMAl PLEBEYO. Ka vi remarkis? Lu ne prenis la 
krono, 
Do certe, lu ne esis ambicioza. 
UNESMA PLEBEYO. Se ton on trovas, uli chere 


rimborsos. 

[QUARESMA] PLEBEYO. Kompatindo, lua okuli es reda 
pro plorar. 

TRIESMA PLEBEYO. Ne es en Roma plu nobla viro kam 
Antonius. 


[KINESMA] PLEBEYO. Atencez; lu itere paroleskas. 
ANTONIUS. Nur hiere la vorto di Caesar forsan 
Stacabus kontre la mondo. Nun il ibe jacas, 
E nulu tante povra por reverencar. 
Ho mastri, se me inklinus emocigar 
Via kordii e menti a sedicio e furio, 
Me facus neyustajo a Brutus e Cassius, 
Qui, vi ya savas, es honoroza viri. 
Me ne facos malajo. Me preferus 
Nocar mortinti, nocar me ipsa e vi, 
Kam nocar tala honoroza viri. 
Yen pergameno siglizit da Caesar. 
Me trovis ol en ilua chambro. Ilua testamento. 
Se la populo audus ca testamento— 
Quan, men pardonez, me ne intencas lektar— 
Li kisus la vunduri di Caesar mortinta, 
Li trempus lia bok-tuki en la sakra sango, 
Yes, pregus haro kom memorigilo, 
E, mortante, legacus ol per testamenti, 

Legacus ol kom richa heredajo, 
Por lia filii. 
[KINESMA] PLEBEYO. Ni audez la testamento. Lektez, 
Marcus Antonius. 
OMNA PLEBEYI. La testamento! Ni audez la volo di 
Caesar! 
ANTONIUS. Esez pacient, amiki. Me ne darfas lektar. 
Savar quante Caesar amis vi ne konvenas. 
Vi ne es ligno, nek stoni, ma es viri; 
Esante viri, audante la volo di Caesar 
Incitos vi, ol dementigos vi. 
Ne savar ke vi es lua heredanti es bona, 
Nam ton savante, ho, quo lore eventus? 
[KINESMA] PLEBEYO. Lektez la testamento. Ni audez ol, 
Antonius. 
Vu lektez la testamento, la volo di Caesar. 
ANTONIUS. Ka vi pacienteskos? Ka kelke restos? 
Me troe agis mem per mencionar ol. 
Me timas, ke me maltraktas la honorozi 
Di qui la poniardi perforis Caesar, me timas. 
[KINESMA] PLEBEYO. Li esis trahizanti. Kad honorozi? 
OMNA PLEBEYI. La testamento! 
[QUARESMA] PLEBEYO. Li esis friponi, ocidanti. La 
testamento! 
ANTONIUS. Ka vi koaktas me lektar la testamento? 
Do venez cirkum la kadavro di Caesar, 
Me montros ta qua facis la testamento. 
Ka me decensez? Ka vi permisos me? 
OMNA PLEBEYI. Venez. 

[QUARESMA] PLEBEYO. Decensez. 


TRIESMA PLEBEYO. Ni permisas. 
Antonius decensas del tribuno. 
[KINESMA | PLEBEYO. Cirklo. 


Stacez cirkume. 
UNESMA PLEBEYO. Stacez del charo, del korpo. 
[QUARESMA] PLEBEYO. Spaco por Antonius, maxim 

nobla Antonius! 
| Antonius eniras infre.| 

ANTONIUS. No, ne men presez tale. Stacez for me. 
OMNA PLEBEYI. Forirez! Spaco! Irez retroe! 
ANTONIUS. Se vi havas lakrimi, preparez nun varsar li. 

Vi omna ca mantelon ya konocas. 

Me memoras l’unesma foyo metita 

Da Caesar, somer-nokto en ilua tendo, 

Ta dio kande il la Nerviin vinkis. 

Regardez, hike perforis la poniardo 

Di Cassius. Videz quala lacerego esis 

Facita da la envidiema Casca. 

Tra ico grande amata Brutus poniardagis; 

Ed ektirante la maligna stalo, 

Remarkez quale la sango di Caesar sequis, 

Quaze ekhastar por saveskar, 

Ka Brutus tale nebenigne frapetis— 

Nam Brutus, vi savas, esis l’anjelo di Caesar. 

Judikez, ho dei, quante Caesar lun amis! 

Co esis la maxim nebenigna seko. 

Nam kande nobla Caesar vidis lu, 

Negratitudo, plu forta kam trahizo, 

Entote vinkis il. E lore krevis 
Ta grand, fortega kordio, ed ilua fronto 
Envelopit en ica manteleto, 
Mem ye la bazo dil statuo di Pompeius, 
Qua varsis sango, granda Caesar falis. 
Ho, quala falo ibe, samlandani! 
E lore me, e vi, ed omnu falis, 
Dum ke trahizo sangifant paradis. 
Ho nun vi ploras, me vidas ke vi sentas 
La preso di kompato. Gracoza guti. 
Benigna anmi, ka vi lakrimifas 
Nur per vidar la vesto di Caesar vundita? 
Remarkez hike, regardez ico nun. 
Il ipsa, domajit da trahizanti. 
Lu deskovras la kadavro di Caesar. 
UNESMA PLEBEYO. Kompatinda spektaklo! 
IQUARESMA] PLEBEYO. Ho nobla Caesar! 
TRIESMA PLEBEYO. Tristega dio! 
[KINESMA] PLEBEYO. Ho trahizanti, friponi! 
UNESMA PLEBEYO. Sangoz vidajo! 
[QUARESMA] PLEBEYO. Ni venjez. 
[OMNA PLEBEYI]. Venjo! Turnez vi! Serchez! Incendiez! 
Mortigez! Vivez nula trahizanto! 
ANTONIUS. Vartez, samlandani. 
UNESMA PLEBEYO. Vi tacez, he, audez la nobl Antonius. 
[QUARESMA] PLEBEYO. Ni audos lu, ni sequos, mortos 
kun lu! 
ANTONIUS. Amiki bona, dolca, me ne incitez vi 
A tal subit inundo di sedicio. 

Ti qui ton facis esas honoroza. 
Privata plendin qui igis li ton facar, 
Ho ve, me ne savas. Li es saj, honoroza, 
E sendubite ofros kauzi a vi. 
Me nule venas, amiki, por raptar via kordii. 
Me ne es tal oratoro quala Brutus, 
Ma, quale vi savas, kruda, bruska homo 
Qua amas mea amiko; ton li savas 
Qui men permisis publike parolar. 
Me havas nek esprito, vorti, merito, 
Nek ago, nek la povo parolar 
Por agitar la sango. Me rekte parolas. 
Me dicas nur to quon vi ipsa savas, 
Montras la vunduri di dolca Caesar, 
Montras ta kompatinda muta boki, 
Pregas, ke oli parolez por me. Ma, 
Se me esus Brutus, Brutus Antonius, 
Yen esus Antonius qua incitus vi, 
Qua pozus lango aden singla sekuro 
Di Caesar qui incitus mem la stoni 
Di Roma staceskar e sediciar. 
OMNA PLEBEYI. Ni sediciez. 
UNESMA PLEBEYO. Ni incendiez la domo di Brutus. 
TRIESMA PLEBEYO. Do irez! Venez, serchez la 
konspiranti. 
ANTONIUS. Ankore audez me, bon samlandani. 
OMNA PLEBEYI. Ho, tacez! Audez la maxim nobl 
Antonius. 
ANTONIUS. Nu, amiki, vi iras por facar quo? 

E quale Caesar via amon meritis? 
Ho ve, vi nule savas. Me ton dicos. 
Vi ja oblivias ilua testamento. 
OMNA PLEBEYI. Tro ver. La testamento. Ni nun restez 
Ed audez ica testamento di Caesar. 
ANTONIUS. Yen la testamento, siglizit da Caesar. 
Ad omna civitano Romana il donas— 
A singla viro—sepadek-e-kin drakmi. 
[QUARESMA] PLEBEYO. Maxim nobla Caesar! Ni venjos 


ilua morto. 
TRIESMA PLEBEYO. Ho rejala Caesar! 
ANTONIUS. Paciente askoltez. 
OMNA PLEBEYI. Tacez! 


ANTONIUS. Pluse il legacas a vi ilua parki, 
Privat gardeni, nova frukt-gardeni, 
Cis la Tiber. Il legacas oli a vi, 
E via heredanti por sempre—komunala 
Plezuri por promenar e repozar. 
Yen Caesar. Kande venos tala altru? 
UNESMA PLEBEYO. Nultempe, nultempe! Venez, irez, 
irez! 
Ni brulos ilua kadavro en la santeyo, 
E per la brandi ni incendios la domi 
Dil trahizanti. Levez la kadavro. 
[QUARESMA] PLEBEYO. Irez, querez fairo! 
TRIESMA PLEBEYO. Tranez la benki! 
[KINESMA] PLEBEYO. Tranez adinfre pordi, fenestri, 
omno! 
Plebeyi ekiras | portante la kadavro di Caesar]. 

ANTONIUS. Nun ol laboros. Malago, nun vu marchas. 
Prenez irga voyo volata. 
Servisto | di Octavius eniras. 
Quo, kerlo? 
SERVISTO. Sioro, Octavius ja venas a Roma. 
ANTONIUS. Ube lu esas? 
SERVISTO. Lu e Lepidus esas che Caesar. 
ANTONIUS. E me direte adibe iros a lu. 
Lu venas segun deziro. Fato es gaya, 
Per ta humoro donos omno a ni. 
SERVISTO. Me audis lu dicar ke Brutus e Cassius 
Kavalkas demente tra la pordegi Romana. 
ANTONIUS. Probable li remarkis la populo, 
Quale me movis li. Duktez me ad Octavius. 
Li ekiras. 


3.3 Cinna la poeto eniras. 


CINNA. Canokte me sonjis ke me festinis kun Caesar, 

E malauguri trompas mea fantazio. 

Me nule volas vagar ek la domo, 

Ma ulo men ektiras. 

La Plebeyi eniras. 

UNESMA PLEBEYO. Quo es vua nomo? 
DUESMA PLEBEYO. Adube iras? 
TRIESMA PLEBEYO. Ube vu lojas? 
QUARESMA PLEBEYO. Ka vu es mariajito o celibulo? 
DUESMA PLEBEYO. Quik respondez ad omnu. 
UNESMA PLEBEYO. Yes, e kurte. 

QUARESMA PLEBEYO. Yes, e saje. 

TRIESMA PLEBEYO. Yes, e vere, vu devas. 

CINNA. Quo esas mea nomo? Adube me iras? Ube me 
lojas? Ka me esas mariajito o celibulo? Nu, por 
respondar ad omnu direte e kurte, saje e vere: 
saje, me dicas, ke me esas celibulo. 

DUESMA PLEBEYO. To signifikas, ke ti qui mariajas su 
esas foli. Me timas, ke vu regretos lo. Direte 
procedez. 

CINNA. Direte, me iras al funero di Caesar. 

UNESMA PLEBEYO. Ka kom amiko o kom enemiko? 

CINNA. Kom amiko. 

DUESMA PLEBEYO. Ta questiono esas direte respondita. 

QUARESMA PLEBEYO. Pri vua lojeyo—kurte. 

CINNA. Kurte, me lojas apud la Kapitolo. 

TRIESMA PLEBEYO. Vua nomo, sioro, vere. 

CINNA. Vere, mea nomo esas Cinna. 

UNESMA PLEBEYO. Lacerez lu! Lu esas konspiranto. 

CINNA. Me esas Cinna la poeto, me esas Cinna la 
poeto. 

QUARESMA PLEBEYO. Lacerez lu pro lua mala versi, 
lacerez lu pro lua mala versi. 

CINNA. Me ne esas Cinna la konspiranto. 

QUARESMA PLEBEYO. Ne importas, lua nomo esas 
Cinna. Arachez nur lua nomo ek lua kordio, e 
liberigez lu. 

TRIESMA PLEBEYO. Lacerez lu, lacerez lu! 

[Li asaltas Cinna. 


85 


He, brandi, ho! Brandi! Al domo di Brutus, di 
Cassius! Incendiez omno! Uli al domo di Decius, 
ed uli al domo di Casca; altri al domo di Ligarius. 
Irez, forirez! 

Omna Plebeyi ekiras, kun Cinna. 

QUARESMA AKTO 


4.1 Antonius eniras portante dokumenti, kun lu 
Octavius, e Lepidus. 


ANTONIUS. Do, ilti mortez; la nomi es markizita. 
OCTAVIUS (a Lepidus) Vua fratulo anke mortez. Ka 
konsentas, Lepidus? 

LEPIDUS. Me ya konsentas. 
OCTAVIUS. Markizez lu, Antonius. 
LEPIDUS. Kondicione ke Publius ne vivez, 

La senior filiulo di vua fratino, Antonius. 
ANTONIUS. Lu nule vivos. Videz, me kondamnas lu. 

Ma Lepidus, irez a la domo di Caesar; 

Querez la testamento, e ni decidos 

Quale negar uli del legacaji. 
LEPIDUS. Ka me trovos vi hike? 
OCTAVIUS. Od hike od ye la Kapitolo. 

Lepidus ekiras. 

ANTONIUS. To esas febla homo nemeritoza, 

Nur apta por trivial tasketi. Ka fitas, 

Dividanta la tri-parta mondo, ke lu 

Stacez kom un del tri partoprenanti? 

OCTAVIUS. Vu tale konsideris ica homo, 
Askoltis ilu pri qua homi mortez 
Per nia sever kondamno e proskripto. 
ANTONIUS. Octavius, me vidis plu multa dii kam vu, 
E quankam ni lun charjas per honori 
Por alejar ni de divers kalumnio, 
Lu portos li quale asno portas oro, 
Jemar, sudorifar pro nia taski, 
O koaktit o duktit segun ni; 
E nia trezoro portit segun nia volo, 
Ni prenos lua charjo, retretigos lu, 
Quale asno descharjit, por agitar l'oreli 
E pasturar en l'agri. 
OCTAVIUS. Segun vua volo; 
Ma lu es ya fidem e brav soldato. 
ANTONIUS. Ed anke mea kavalo, Octavius, pro to 
Me donos ad ol suficant forejo. 
Kreuro quan me dresas kombatar, 
Turnar, haltar, direte avancar, 
Korpala movo regnat da mea anmo; 
Simile esas Lepidus, nur to. 
Lu esez nur docit, dresit, sendit— 
Senanma kerlo, ta qua nutras su 
Per kozi, arti, imituri qui, 
Ekmoda, paruzit da altra viri, 
Divenas lua modo. Ne parolez 
Pri lu ecepte kom proprajo. Nun, 
Octavius, audez gravaji. Brutus e Cassius 
Rekrutas trupi. Ni mustas quik agar. 

Do ni kolektez nia federiti, 
Certigez amiki, sekurigez resursi, 
E sen ajorno ni konsilez ni 
Quale deskovrar celit danjeri, 
E respondar a desklozit danjeri. 
OCTAVIUS. Ni facez lo, nam ni es an la fosto, 
Ed akulit da multa enemiki; 
Ed uli qui ridetas havas, me timas, 
En lia kordii milioni de malaji. 
Li ekiras. 


4.0  Tambur-sono. Brutus, Lucius, e l'armeo eniras. 
[Lucillius,| Titinius, e Pindarus renkontras ili. 


BRUTUS. Ho, haltez! 
[SOLDATO]. Dicez la vorto ‘ho’ ed haltez. 
BRUTUS. Quo, Lucillius: ka Cassius proximeskas? 
LUCILLIUS. Lu venas, e Pindarus anke venas 

Por salutar per la nomo di lua mastro. 
BRUTUS. Lu bone salutas. Tua mastro, Pindarus, 

Sive pro su, sive pro mal oficiri, 

Donis a me kauzo dezirar 

Ke lo facita esez ne facita. 

Ma se lu esas nun proxim a me, 

Me esos do kontenta. 
PINDARUS. Me ne dubitas 

Ke mea nobla mastro aparos tale 

Quale lu esas, plena de honoro e respekto. 
BRUTUS. Me ne dubitas lu.—Vorto, Lucillius. 

Brutus e Lucillius aparte konversas. 
Nun dicez, quale lu aceptis vu. 
LUCILLIUS. Per sata jentileso e respekto, 
Ma ne per tante familiara gesti, 
Nek per konverso tante amikal 
Kam lu olime uzis. 

BRUTUS. Vu deskriptas 
Varma amiko koldeskanta. Remarkez: 
Kande amo febleskas e dekadas 
Ol uzas koaktita ceremonio. 

Es nula ruzi en sincera fido; 

Ma vakua viri, quale varm kavali, 

Ostentas e promisas fideleso; 
Nelauta marchado interne. 

Ma kande li devas subisar la sporno, 

Li faligas la kapi e, frauda kavalachi, 

La probon falias. Ka l'armeo venas? 

LUCILLIUS. Li volas su lojar canokte en Sardis. 
La granda parto, anke la kavalrio, 

Kun Cassius venas. 
Cassius eniras kun lua Oficiri. 

BRUTUS. Videz, lu arivas. 
Lente marchez por lun renkontrar. 

L’armei marchas. 

CASSIUS. Ho, haltez! 

BRUTUS. Ho, haltez! Transdonez la komando. 

[UNESMA SOLDATOI. Haltez! 

[DUESMA SOLDATO]. Haltez! 

[TRIESMA SOLADATO|. Haltez! 

CASSIUS. Fratulo nobla, vu es neyust a me. 

BRUTUS. Judiciez, dei: ka me ad enemiki 
Ya facas neyustaji? E se ne, 

Quale me facus lo a mea fratulo? 

CASSIUS. Ca sobra mieno celas neyustaji, 

E vu facante li— 

BRUTUS. Esez kontenta. 

Jentile dicez vua chagrenaji. 

Me vun konocas bone, Cassius. 

Hike koram amba nia armei, 

Qui devas vidar nulo ma amo de ni, 

Ni ne disputez. Igez li forirar. 

En mea tendo, Cassius, dicez via plendi, 
E me askoltos vu. 

CASSIUS. Do, Pindarus, 
Pregez ke nia komandanti duktez 
La trupi kelke for ca loko. 

BRUTUS. Lucillius, same facez; lasez nulu 
Venar al tendo til ke nia konfero finos. 
Lucius e Titinius nia pordo gardez. 

Ekiras l'armei. 
Brutus e Cassius restas I, kun Titinius, e 
Lucillius gardas la pordol. 

CASSIUS. Per ico vu neyuste agis pri me: 

Vu kondamnis, markizis Lucius Pella 
Kom subornita da la Sardiani, 

E mea letri suportanta lu, 

Pro ke me lun konocas, vu neglijis. 

BRUTUS. Vu facis neyustajo a vu ipsa, 

Skribante pri e pro tala afero. 
CASSIUS. Dum ica tala tempo nule fitas 
Ke ni remarkez omna delikteto. 
BRUTUS. Me dicas a vu, Cassius, ke vu ipsa 
Es multe kondamnit pro avareso, 
Vendar por oro vua ofici a ti 
Qui ne meritas. 
CASSIUS. Ka me, kad avara? 
Savez, ke esas Brutus qua ton dicis, 
O per la dei, ta vorti esus l’ultima. 
BRUTUS. La nomo Cassius honorizas ca korupto, 
E do puniso celas sua kapo. 
CASSIUS. Puniso? 
BRUTUS. Memorez marto, l' ides di marto, memorez. 
Ka ne grand Iulius mortis por yusteso? 
Qua kerlo tushis lu, qua poniardagis, 
Ne por yusteso? Nu, kad un de ni 
Qui frapis la chef viro di la mondo 
Pro ke lu suportis rapto, ka ni nun 
Polutas nia fingri per suborno, 
E vendas la grandeso di nia honori 
Por tanta forjetaji tale sizebla? 
Prefere hundo aboyant al luno 
Kam tala Romano. 
CASSIUS. Ne aboyez me. 
Me ne toleros lo. Vu vun oblivias, 
Nun akulante me. Me es soldato, 
Me, plu experiencoza, plu kapabla 
Kam vu kondicionar. 

BRUTUS. Ho, vu ne esas, Cassius. 

CASSIUS. Me esas. 

BRUTUS. Me dicas, no. 

CASSIUS. Ne plus provokez me, me men oblivios. 

Sorgez vua saneso. Ne tentez me. 
BRUTUS. Forirez, homuleto. 

CASSIUS. Kad esas posibla? 
BRUTUS. Askoltez, nam me volas parolar. 

Ka me indulgez neprudent iraco? 

Ka me pro ta dementa mieno timez? 
CASSIUS. Ho dei, dei! Ka me tolerez ico? 
BRUTUS. Kad ico? Yes, ho yes, ed anke pluso. 

Anxiez til ke vua kordio ruptas. 

Montrez al sklavi quante vu iracas, 

E trepidigez li. Ka me movetez? 

Ka me vun spektez? Devas blotisar 

Pro vua rud humoro? Per la dei, 

Vu ya digestos vua splen-veneno, 

Quankam ol splitos vu. Nam de ca dio 

Me uzos vu por moko, yes, por rido, 

Esante ne-afabla. 

CASSIUS. Kad ico venas? 
BRUTUS. Vu dicas, ke vu es plu bon soldato. 

Lon montrez, realigez ta fanfarono, 

To bone plezos a me. Ma pri me, 

Me joyas docesar da nobla viri. 
CASSIUS. Vu es neyust, neyusta a me, Brutus. 
Me dicis plu experiencoz soldato. 

Ka me plu bona dicis? 

BRUTUS. Ne importas. 
CASSIUS. Vivante, Caesar nule audacabus 
Tale emocigar me. 
BRUTUS. Tacez, tacez; 
Vu nule audacabus lun tentar. 
CASSIUS. Ka ne audacus? 
BRUTUS. No. 
CASSIUS. Quo? Ka ne audacabus lun tentar? 
BRUTUS. Por vua vivo vu ne audacabus. 
CASSIUS. Ho, ne arogez troe mea amo. 
Me forsan facus to quon me regretus. 
BRUTUS. Ja facis vu to quon vu ya regretez. 
Es nul teroro, Cassius, en ta minaco, 
Nam me es armizita tante forte 
Per honesteso, ke li preterpasas 
Kom vana vento, quan me ne egardas. 
Me sendis a vu por ula oro-sumi, 
Quin vu refuzis me; nam me ne povas 
Ganar pekunio per infam moyeni. 
Per cielo, prefere me vendus mea kordio 
E varsus mea sango nur por drakmi 
Kam del kaloza manui di rurani 
Infam eskombri tordus shikanatre. 
Me demandis oro por mea legioni, 
Quan vu refuzis. Ka to esis Cassius? 
Ka me a Cassius tale respondabus? 
Ho, Marcus Brutus divenante tante 
Avara por celar tal fichi de amiki, 

Ho dei, esez pronta kun fulmino; 

Lun pecetigez. 

CASSIUS. Vun me ne refuzis. 
BRUTUS. Yes. 
CASSIUS. Tote ne. Lu esis nur folulo 

Qua portis mea respondo. Brutus fendis mea 

kordio. 

Amiko tolerez la febleso di sua amiko, 

Ma Brutus vidas ol plu granda kam ol esas. 
BRUTUS. No, til ke vu praktikas kontre me. 
CASSIUS. Vu men ne amas. 

BRUTUS. Ne amas vua kulpi. 
CASSIUS. Okulo amikal ne vidus kulpi. 
BRUTUS. Di flatachanto, no, quankam li aparas 

Tam grand kam alt Olympus. 

CASSIUS. Venez, Antonius, venez, yun Octavius, 

E venjez vi nur kontre Cassius; 

Nam Cassius nun es fatigit dal mondo. 

Odiat da amato, defiat da fratulo, 

Reprochat quale sklavo; defekti vidita, 

Skribita en kayero, lernita memorante, 

Jetita aden mea boko. Ho, me plorus 

La anmo de mea okuli. Yen, mea poniardo, 

E yen, mea nuda sino; en ol, kordio 

Plu chera kam la mineyo di Pluto, kam oro. 

Se vu Romano esas, ekprenez ol. 

Ta qua refuzis oro donos kordio. 

Do frapez quale olime vu frapis Caesar; 

Me savas ke kande vu lun maxim odiis, 

Vu lun plu bone amis kam ultempe 
Vu amis Cassius. 

BRUTUS. Forpozez ta poniardo. 
Iracez segunvole; ol kuros libere. 

Libere agez; shamo esos humoro. 

Ho Cassius, vu jungesas a mutonyuno 
Qua portas iraco quale silexo fairo, 
Qua, frapita, montras quika cintilo 

E quik koldeskas. 

CASSIUS. Ka transvivis Cassius 
Esar nur moko e rido a sua Brutus 
Irgekande chagreno e malhumoro 
Lun vexas? 

BRUTUS. Parolante ta dicajo, 

Me anke esis tro malhumoroza. 

Cassius. Ka vu konfesas lo? Ta manuo donez. 

BRUTUS. Ed anke mea kordio. 

[Li embracas l'una l'altra.] 

CASSIUS. Ho Brutus! 

BRUTUS. Quo? 

CASSIUS. Ka vu ne tante amas por tolerar 
Kande ta temereso donit a me 
Dal matro igas me obliviar? 

BRUTUS. Yes, Cassius, me tante amas, e de nun, 
Kande vu tro fervoras a vua Brutus, 

Lu pensos, ke vua matro reprimandas, 
E pro to livos vu a vua humoro. 
[Lucillius el Poeto eniras. 
POETO. Lasez me vidar la generali. 

Es ul rankoro inter li; li ne devas 
Esar solitara. 
LUCILLIUS. Vu ne enirez a li. 
POETO. Nulo ecepte morto haltos me. 
CASSIUS. Quo esas? Quo eventas? 
POETO. Ho, shamo, generali, quon vi intencas? 
Do amez tale quale du bon kari, 
Nam me kam vi ya vidis plua yari. 
CASSIUS. Ha, ha! Quante male rimifas ica ciniko! 
BRUTUS (al Poeto). Forirez, insolento; quik, forirez! 
CASSIUS. Tolerez lu, kar Brutus, es lua humoro. 
BRUTUS. Me savos humoro kande lu savas metro. 
Quo pri militi kun rimifantachi? 
(Al Poeto) Raskalo, irez! 
CASSIUS (al Poeto). Irez, irez, e quik! 
Poeto ekiras. 
BRUTUS. Lucillius, Titinius, la komandanti preparez 
Canokte lojigar lia kompanii. 
CASSIUS. Vi ipsa venez, ed adduktez Messala 
Quik a ni du. 
Lucillius e Titinius ekiras. 
BRUTUS. Lucius, bolo de vino. 
Lucius ekiras. 
CASSIUS. Me ne supozis ke vi tante iraceskas. 
BRUTUS. Ho Cassius, me es malad pro multa chagreni. 
CASSIUS. Do vu ne uzas vua filozofio, 
Se vu vun cedas ad hazarda malaji. 
BRUTUS. Nulu plu bone subisas chagreno. Portia 
mortis. 

CASSIUS. Ha! Ka Portia? 
BRUTUS. El esas mortinta. 
CASSIUS. Ka me evitis morto, jenante vu? 
Perdajo emocigant, netolerebla! 
Pro qua maladeso? 
BRUTUS. Mea absenteso, 
Chagreno, ke Antonius kun yun Octavius 
Tante fortigas su—nam kun elua morto 
Advenis ca novajo. El distrakteskis. 
Servisti esante absenta, el glutis fairo. 
CASSIUS. E tale mortis? 
BRUTUS. Tale. 
CASSIUS. Dei nemortiva! 
Lucius eniras portante vino e bujii. 
BRUTUS. Ne plu pri elu. (A Lucius) Donez a me vin- 
bolo. 
(A Cassius) En ico omna malajin me dronigas. 
Lu drinkas. 
CASSIUS. Mea kordio durstas por ta nobla tosto. 
Plenigez, Lucius, til ke la vino ekfluas. 
Me ne povas troe drinkar l'amo di Brutus. 
Lu drinkas. | Lucius ekiras.| 
Titinius e Messala eniras. 
BRUTUS. Enirez, Titinius; saluto, bon Messala. 
Nun ni sideskez apud ica bujio 
E ni diskutez nia necesaji. 
CASSIUS (aparte). Portia, foririnta... 
BRUTUS. Ne plus, me pregas. 
[Li sideskas.] 

Messala, yen ul letri recevata 
Ke yun Octavius e Marcus Antonius 
Nun venas vers ni kun povoz armeo, 
Ed expedicionas vers Philippi. 
MESSALA. Me ipsa havas letri tre simila. 
BRUTUS. E quo plusa? 
MESSALA. Ke per proskripto e per stat-kondamno 
Octavius, ed Antonius, ed Lepidus 
Cent senatanin ante nun mortigis. 
BRUTUS. Per to nia letri tote ne konkordas. 
Le mea dicas, ke sepadek senatani 
Es mortigita, ed un de li es Cicero. 
CASSIUS. Ka Cicero? 
MESSALA. Yes, Cicero es mortinta, 
E kondamnita per ta proskripteso. 
(A Brutus) Ka vu recevis letri de vua spozo? 
BRUTUS. No, Messala. 
MESSALA. Ka nulo en ta letri pri el skribesis? 
BRUTUS. Messala, nulo. 
MESSALA. Stranje, me opinionas. 
BRUTUS. Pro quo vu questionas? Kad en le vua? 
MESSALA. No, mea sinioro. 
BRUTUS. Nun dicez vere, kom real Romano. 
MESSALA. Or, kom Romano subisez la verajo; 
Nam el es ya mortinta, stranj-maniere. 
BRUTUS. Do adio, Portia. Mortar ni mustas, Messala. 
Pensinte olime ke el mustas mortar, 
Me nun paciente toleras ol. 
MESSALA. Tale grand viri grand perdajin toleras. 

CASSIUS. Me tante savas vua filozofio, 
Ma mea naturo ne tolerus tale. 
BRUTUS. Nu, a laboro. Quale vi opinionas 
Pri quik rapide marchar a Philippi? 
CASSIUS. Ne bona. 
BRUTUS. Pro qua kauzo? 
CASSIUS. Yen, ico: 
Plu bone l'enemiko serchez ni; 
Lu tale disipos resursi, fatigos soldati, 
E do ofensos su; dume ni restos, 
Plena de repozo, defenso, ed ajileso. 
BRUTUS. Bon kauzi cedez su a ti plu bona. 
La homi inter Philippi e ca loko 
Nun standas kom nur koaktit amiki, 
Nam li refuzis la kontributajo. 
Marchante tra li, nia enemiko 
Per li kreskigos sua granda nombro, 
Lu venos freshigit, kurajigit; 
Ni sekos lu de tala avantajo 
Se ni afrontos lu ye Philippi, 
Ta homi an nia dorso. 
CASSIUS. Askoltez, fratulo. 
BRUTUS. Permisez me. Remarkez anke ke 
Ni ja obtenis omno del amiki; 
La legioni es plena, nia kauzo matura. 
Omnadie l'enemiko su augmentas; 
Ni, maxim alta, povas nur falar. 
Mareo esas en la hom-aferi 
Qua, ye l'inundo, duktas a fortuno; 

Ma neglijit, la tota viv-voyajo 
Kaptesas en slameyi e mizeri. 
Sur tala granda maro ni flotacas, 
Ni mustas nun uzar l'utila fluo, 
O perdas l’aventuro. 

CASSIUS. Do avanirez. 

Ni marchos, lin afrontos ye Philippi. 

BRUTUS. Profunda nokto venis dum konverso, 
Naturo mustas obediar bezono, 

Quan ni insultos per nur repozeto. 
Es nulo plusa dicar. 

CASSIUS. Nulo plusa. Bon nokto. 
Frue matine ni vekos e foriros. 

BRUTUS. Lucius. 

Lucius eniras. 
Mea robo. 
Lucius ekiras. 
Adio, bon Messala. 
Bon nokto, Titinius. Nobla, nobla Cassius, 
Bon nokto, e bon repozo. 

CASSIUS. Mea kar fratulo, 
Ya esis mal komenco di la nokto! 
Nultempe venez tal separo a ni. 
Nultempe, Brutus. 

Lucius eniras portante la robo. 


BRUTUS. Omno nun es bona. 
CASSIUS. Bon nokto, sinioro. 
BRUTUS. Bon nokto, bon fratulo. 


TITINIUS e MESSALA. Bon nokto, sinioro Brutus. 

BRUTUS. Adio, omnu. 
Cassius, Titinius, e Messala ekiras. 
A me la robo. 
[Lu metas la robo.| 
Ube tua instrumento? 
LUCIUS. Hike, en la tendo. 
BRUTUS. Tu dormeme parolas. 

Puero kompatind, me ne tun blamas; 

Tu fatigesas pro la dormo-manko. 

Advokez Claudio ed altri de mea homi. 

Li dormos sur kuseni en mea tendo. 

LUCIUs. Varrus e Claudio! 

Varrus e Claudio eniras. 
VARRUS. La sinioro vokas? 
BRUTUS. Me pregas, siori, dormez en mea tendo. 

Me forsan vekigos vi pos kurta tempo 

Pro ula taski pri mea frato Cassius. 

VARRUS. Se plezas a vu, ni stacos por vua plezuro. 
BRUTUS. Me ne permisos to. Nun kushez vi, 

Bona siori. Me forsan pensos altre. 

Varrus e Claudio kushas su por dormar. 

Regardez, Lucius, yen la libro serchata. 

Me pozis ol en la posho di mea robo. 
LUCIUS. Me certesis, sioro, ke vu ne donis ol a me. 
BRUTUS. Tolerez me, puero, me es obliviema. 

Ka tu ankore povas vigilar 

Nur pokatempe, por tirar un o du 

Bela melodii ek tua instrumento? 

LUCIUS. Yes, mea sinioro, se ton komplezus. 

BRUTUS. Komplezos. 
Me troe jenas tu, ma tu voluntas. 
LUCIUS. Es mea devo, sinioro. 
BRUTUS. Ho, me ne urjez devo ultre forteso. 
Me savas ke yuni vartas lia repozo. 
LUCIUS. Me ja dormis, mea sinioro. 
BRUTUS. Bone facite, e tu itere dormos. 
Me ne retenos tu tro longe. Se me vivos, 
Me esos bona a tu. 
Lucius pleas muziko e kantas kansono, e 
talamaniere dormeskas. 
Dormema melodio. O mortiganta dormo, 
Ka tu pozas fera manuo an mea puero 
Qua pleas a tu?—Dolca pajo, bon nokto. 
Me ne agos neyuste per vekigar tu. 
Se tu faletos, tu ruptos l'instrumento; 
Me prenos ol de tu. Puero, bon nokto. 
Lu forprenas l'instrumento di Lucius, pose 
apertas la libro. 
Serchez, serchez, ka me ne faldis la pagino 
Ube me cesis lektar? Yen ico, me supozas. 
La fantomo di Caesar eniras. 
Ca bujio brulas male! Ha! Qua venas? 
Febleso di mea okuli, me opinionas, 
Formacas ca monstroza aparacho. 
Ol venas a me. Ka vu esas ulo? 
Kad ul anjelo, deo, o demono, 
Qua igas kolda sango e hari levar? 
Parolez a me ito quon vu esas. 

FANTOMO. Vua maligna spirito, Brutus. 
BRUTUS. Pro quo vu venas? 
FANTOMO. Por dicar a vu, ke vu men vidos ye Philippi. 
BRUTUS. Nu; ka me itere vidos vu? 
FANTOMO. Yes, ye Philippi. 
BRUTUS. Nu, do me vidos vu ye Philippi. 
Fantomo ekiras. 
Nun me kurajigita, vu desaparas. 
Mala spirito, me volas konversar.— 
Puero, Lucius, Varrus, Claudio, vekez! 
Claudio! 
LUCIUS. La kordi, sinioro, desakordas. 
BRUTUS. Ho, lu supozas ke lu ankore pleas.— 
Lucius, vekez! 
LUCIUS. Mea sinioro. 
BRUTUS. Ka tu sonjis, Lucius, por tale kriar? 
LUCIUS. Sinioro, me ne savas ke me kriis. 
BRUTUS. Yes, ton tu facis. Ka tu vidis irgo? 
Lucius. Nulo, sinioro. 
BRUTUS. Itere dormeskez, Lucius.—Sioro Claudio! 
(A Varrus) Kerlo, vu, vekez! 
VARRUS. Mea sinioro. 
CLAUDIO. Mea sinioro. 
BRUTUS. Pro quo vi tale kriis dormante, siori? 
LA Du. Ka kriis, sinioro? 


BRUTUS. Yes. Ka vidis irgo? 
VARRUS. Sinioro, no, me vidis nulo. 
CLAUDIO. Nek me. 


BRUTUS. Irez, salutez mea fratulo Cassius. 

Pregez, ke lu frue komandez lua trupi, 
E ni lun sequos. 
LA DU. To esos facita, sinioro. 
| Varrus e Claudio ekiras per l'una pordo, Brutus e Lucius 
per l'altra pordol. 


105 


KINESMA AKTO 


5.1 Octavius, Antonius, e lia armeo eniras. 


OCTAVIUS. Nun, Marcus, nia esperi respondesas. 
Vu dicis ke l'enemiki ne decensos, 
Ma restos en la kolini ed altaji. 
Ne tale; la batalio proximeskas. 

Ye Philippi li intencas defiar ni, 
Respondante, ante nia demando. 
ANTONIUS. Ho fi, me lin konocas, e me savas 

Pro quo li facas lo. Li nur preferas 
Esar en altra poziciono, e venas 
Timoze brave, supozante tale 
Ni konvinkesos ke li esas brava; 
Ma to ne esas. 
Sendito eniras. 
SENDITO. Preparez vi, generali. 
La enemiko venas per brava semblo. 
Lia sangoz standardo es levita, 
Ed esas tempo quik rapide agar. 
ANTONIUS. Octavius, lente duktez vua armeo 
Ye la sinistra latero dil planajo. 

OCTAVIUS. Me iros dextre; vu sinistre irez. 
ANTONIUS. Pro quo vu kontredicas me ye l' krizo? 
OCTAVIUS. Me ne vun kontredicos, ma ton facos. 
| Tambur-sono. Antonius ed Octavius 
marchas kun lia armeo.| 


Tambur-sono interne. Brutus, Cassius, kun 
lia armeo eniras, marchante, inter li 
Titinius, Lucillius, e Messala. 

L'armeo di Octavius ed Antonius prenas 
poziciono. 


BRUTUS. Li stacas, e volas parlamentar. 
CASSIUS. Restez, Titinius. Ni irez por parolar. 
L'armeo di Brutus e Cassius prenas 
poziciono. 
OCTAVIUS. Marcus Antonius, ka ni signalez batalio? 
ANTONIUS. No, Caesar, ni respondos a lia atako. 
Avancez, la generali volas parolar. 
OCTAVIUS (a sua armeo). Ne movez til la signalo. 
Antonius ed Octavius venas a Brutus e 
Cassius. 
BRUTUS. Vorti ante frapi: ka yes, samlandani? 
OCTAVIUS. Ne pro ke ni plue amas vorti, quale vi. 
BRUTUS. Bon vorti es plu bon kam mala frapi. 
ANTONIUS. Kun mala frapi, Brutus, vu donas bon vorti. 
Memorez la truo en la kordio di Caesar, 
Dum ke vu kriis, 'Vivez Caesar’. 
CASSIUS. Antonius, 

Ne ja konocata es la povo di vua frapi, 
Ma pri vua vorti, li spolias l’abeli di Hybla 
E livas li sen mielo. 
ANTONIUS. E sen pikili. 
BRUTUS. Ho yes, anke sen sono, 
Nam vu la zumon di li raptis, Antonius, 
E saje minacas ante ke vu pikas. 
ANTONIUS. Friponi, vi ne talamaniere agis 
Kande via infama poniardi hakis 
L’una l’altra en la flanki di Caesar. 
Vi montris via denti quale simii, 
Vi karezachis quale hundi, e 
Vi quale sklavi reverencis, kisis 
La pedi di Caesar, dum ke damnit Casca 
Quale hundacho frapis granda Caesar 
De dope ye la kolo. Flatachanti! 
CASSIUS. Ka flatachanti? Brutus, dankez vu ipsa. 
Ta lango hodie ne tale ofensabus 
Se Cassius tatempe regnabis. 
OCTAVIUS. Al afero. Se disputo sudorifigas, 
La pruvo ektiros guti ya plu reda. 
Lu ektiras glavo. 
Videz, glavo kontre konspiranti. 
Kande me engainigos ol itere? 
Ne til la triadek-e-tri vunduri 
Di Caesar es venjita, o til ke 
Altra Caesar esos mortigita 
Da la espadi di la trahizanti. 
BRUTUS. Ho, Caesar, vu ne mortos per la manui 

Di trahizanti sen ke vu venigas 
Li. 
OCTAVIUS. Me esperas to. Nam me ne naskis 
Por mortar per l'espado di Marcus Brutus. 
BRUTUS. Ho, se vu esus la maxim nobla dil raso, 
Yunulo, vu ne mortus plu honoroze. 
CASSIUS. Plendem puero, ne digna de tal honoro, 
Ligit a mask-festanto e ludanto! 
ANTONIUS. Ankore olda Cassius. 
OCTAVIUS. Antonius, ni irez. 
Ni lansas, trahizanti, defio a vi. 
Se vi audacus hodie bataliar, 
Do venez a la agro. E se ne, 
Venez segun vua kurajo. 
Octavius, Antonius, e lia armeo ekiras. 
CASSIUS. Nun suflez, vento, ondifez, natez, barko. 
La sturmo venas, omno al hazardo. 
BRUTUS. Lucillius, ho! Askoltez. 
LUCILLIUS. Mea sinioro. 
Lu avancas e parolas kun Brutus. 
CASSIUS. Messala. 
MESSALA (avancas). Mea generalo. 
CASSIUS. Messala, 
Es mea nasko-dio; nam ye ca dio 
Cassius naskis. Donez manuo, Messala. 
Atestez ke me, e ne voluntante, 
Quale Pompeius, koaktesas riskar 
Per un batalio omna nia yuri. 
Vu savas ke me kredis Epikouros, 

E lua dogmati. Nun me pensas altre, 
Partale kredas kozi qui auguras. 
Venante de Sardis, adsur l'avana insigni 
Du granda agli falis ed ibe perchis, 
Manjegis de la manui dil soldati 

Qui nin eskortis a Philippi hike. 

Ma camatine li forflugis, iris, 

E vice li korniki, korvi, milani 

Supere flugas e regardas ni 

Kom quaza raptajo. Lia ombri semblas 
Fatalega baldakino, sub qua 

Nia armeo es pronta por mortar. 


MESSALA. Ne kredez lo. 
CASSIUS. Me kredas nur partale, 


Nam me es fresha ed es rezolvita 
Tre ferme renkontrar omna danjeri. 


BRUTUS. Mem tale, Lucillius. 
CASSIUS (iras a Brutus). Nun, maxim nobla Brutus, 


La dei hodie es amikal, por ke 

Ni, pac-amiki, irez a grandeveso. 
Ma pro la necerteso di hom-aferi, 
Supozez, ke lo maxim mala eventos. 
Se ica batalio falius, nu, nun esas 
L'ultima foyo kande ni konversos. 
Do, quon vu nun es rezolvit facar? 


BRUTUS. Mem per la legi di ta filozofio 


Per qua me blamis Cato pro ta morto 
Quan lu su-facis—me ne savas quale, 
Ma konsideras kom mala e poltrona 

Su-ocidar pro timo dil futuro— 
Do, fortigante me per pacienteso, 
Me vartos fato de la supra povi 
Regnanta ni infra. 
CASSIUS. Perdinte ca batalio, 
Vu esos kontent esar duktit vinkita 
Tra la stradi di Roma? 
BRUTUS. No, Cassius, no. 
Ne pensez, nobla Romanulo, ke 
Ca Brutus iros ligita aden Roma. 
Lu havas tro grand mento. Ma ica dio 
Finigos la laboro komencita 
Dum l ides di marto; e ka ni itere 
Renkontros, me ne savas. Do nun ni 
Por sempre e por sempre adiez, Cassius. 
Se ni renkontros, nu, ni lore ridetos. 
Se ne, nu, ica adio es bone facita. 
CASSIUS. Por sempre e por sempre adio, Brutus. 
Se ni itere renkontros, ni ya ridetos. 
Se ne, es vera, l’adio es bone facita. 
BRUTUS. Nu, duktez, por ke on saveskez la fino 
Di ca laboro ante ke ol venos! 
Suficas ke la dio finos, e lore 
La fino es savita.—Venez, irez! 
Li ekiras. 

5.2 Trumpet-sono. Brutus e Messala eniras. 


BRUTUS. Kavalkez, Messala, donez ica noti 
A] legioni ye la altra flanko. 
Lauta trumpet-sono. 

Li quik asaltez, nam me nun perceptas 
Nur lenta ago en l'alo di Octavius, 

E nun subita pulso vinkos li. 

Kavalkez, Messala; ili omna venez. 

Li ekiras | singlel. 


5.3 Trumpet-soni. Cassius [portante standardol, e 
Titinius eniras. 


CASSIUS. Regardez, ho, Titinius: la friponi fugas. 
Me ipsa esas enemiko a mea propra: 
Ca lietnanto poltrona turnis su; 
Me lun mortigis, prenis la standardo. 
TITINIUS. Ho Cassius, Brutus tro frue komandis asalto, 
Havante avantajo pri Octavius, 
Lu sizis tro avide. La soldati spoliis, 
Dum ke ni esis cernata da Antonius. 
Pindarus eniras. 
PINDARUS. Plu fore fugez, sinioro, fugez plu fore! 
Antonius esas ye vua tendi, sinioro; 
Do fugez, nobla Cassius, fore fugez. 
CASSIUS. Sat for es ca kolino. Regardez, Titinius, 
Kad es mea tendi ube me vidas fairo? 
TITINIUS. Li esas, sinioro. 

CASSIUS. Titinius, se vu men amas, 
Acensez mea kavalo, lun spornagez 
Til ke lu portos vu a ta fora trupi 
Ed itere adhike, por ke me esez certa 
Kad amiko od enemiko es ita trupi. 
TITINIUS. Me esos itere hike tam quik kam penso. 
Lu ekiras. 
CASSIUS. Pindarus, irez plu alte sur ta kolino. 
Mea vido esis sempre febla. Regardez, 
E dicez quon tu remarkas en la agro. 
Pindarus ekiras. 
Cadie me unesmafoye respiris. 
La tempo venas per la granda cirklo, 
Ed ube me komencis, ibe me finos. 
Mea vivo kompletigas la cirklo. 
Pindarus eniras supere. 
Kerlo, qua novajo? 
PINDARUS. Ho mea sinioro! 
CASSIUS. Qua novajo? 
PINDARUS. Titinius esas tote cirkondata 
Da kavalkanti qui rajuntas lu. 
Ma lu spornagas. Nun li preske kaptas. 
Nun Titinius! 
Uli decensas. Ho, lu anke decensas. 
Lu es kaptata. 
Klami interne. 
Askoltez, pro joyo li klamas. 
CASSIUS. Decensez; ne plus regardez. 
Pindarus ekiras. 

Ho me es poltrona, vivar tante longe 
Por vidar mea maxim bon amiko kaptita! 
Pindarus eniras infre. 
Advenez, kerlo. En Parthia me tun kaptis, 
Indulgis tua vivo, e tu juris 
Ke, irgo quon me imperos ke tu facez, 
Tu probos ol. Do satisfacez lo. 
Nun esez liberulo, e per ca glavo, 
Ta qua perforis l'intestinaro di Caesar, 
Traserchez ica sino. Ho, ne vartez 
Por respondar. Yen, prenez ca tenilo, 
Pindarus prenas la glavo. 
E, mea vizajo kovrita, quale nun, 
Enduktez la glavo. 
Pindarus glavagas lu. 
Caesar, vu es venjita, 
Mem per la glavo qua mortigis vu. 


Lu mortas. 
PINDARUS. Me es libera, ma ne esus libera 
Se me facabus mea volo. Ho Cassius! 
For ica lando kuros nun Pindarus, 
Adube nul Romano trovos lu. 
Lu ekiras. 
Titinius eniras, werante la vinko-girlando, e 


Messala. 
MESSALA. Nur chanjo esas, Titinius, nam Octavius 
Vinkesas da la povo di nobla Brutus, 
Quale la legioni di Cassius da Antonius. 
TITINIUS. E ca novajo konsolacos Cassius. 

MESSALA. Ube vu livis lu? 
TITINIUS. Tote dezolata, 
Kun Pindarus lua servisto, sur ica kolino. 
MESSALA. Ka ne es lu qua jacas sur la tero? 
TITINIUS. Lu jacas ne quale vivanto.—Ho, mea kordio! 
MESSALA. Kad esas lu? 
TITINIUS. No, esis lu, Messala; 
Ma Cassius ne plus es. Ho suno kushanta, 
Quale vu sinkas en vua reda radii, 
Tale la dio di Cassius en reda sango. 
Danjeri, nubi, e rosi venez. Finita. 
Desfido a mea suceso facis ta ago. 
MESSALA. Desfido a bona suceso facis ta ago. 
Eroro odiinda, filio di Melankolio, 
Pro quo vu montras al apta menti di homi 
To quo ne esas? Eroro, balde semita, 
Vu venas nultempe a la felica nasko 
Sen mortigar la matro qua vun genitis. 
TITINIUS. Pindarus, ho! Ube vu esas, Pindarus? 
MESSALA. Lun serchez, Titinius, dum ke me renkontros 
La nobla Brutus, pulsante ica novajo 
Aden lua oreli. Me dicas ‘pulsante’, 
Nam stalo penetrant, dardi venenoz 
Tam multe plezos a l'oreli di Brutus 
Kam ica raporto. 
TITINIUS. Hastez, Messala, hastez, 
E dum ta tempo me serchos Pindarus. 
Messala ekiras. 
Pro quo vu forsendis me, ho brava Cassius? 

Ka me ne iris a vua amiki, ka li 
Ne pozis sur mea fronto la vinko-girlando, 
E pregis, ke me donez ol a vu? 
Ka vu ne audis lia klami hike? 
Ho ve, vu miskomprenis omno, omno. 
Ma prenez la girlando adsur vua fronto. 
Vua Brutus komandis ke me donez ol 
A vu, e me ton facas. Brutus, venez, 
E videz quale me egardis Cassius. 
Pardonez, dei, to quon Romano devas: 
Do, Cassius-glavo, Titinius vun recevas. 
Lu glavagas su, e mortas. 
Trumpet-sono. Brutus, Messala, la juniora 
Cato, Strato, Volumnius, Lucillius |, Labio, e 
Flaviol eniras. 
BRUTUS. Messala, ube, ube jacas lua korpo? 
MESSALA. Yen, ibe, e Titinius lun lamentas. 
BRUTUS. Titinius regardas adsupre. 
CATO. Lu mortigesas. 
BRUTUS. Ho Iulius Caesar, vu es ankore povoza. 
Vua spirito marchas, e turnas nia glavi 
Aden nia propra korpi. 
Nelauta trumpet-soni. 
CATO. Brava Titinius, 
Regardez, lu kronizis mortinta Cassius. 
BRUTUS. Ka du Romani tala quala ilti 
Ankore vivas? Lasta Romani, adio. 
Es neposibla ke ultempe Roma 
Genitos via egali. Amiki, me debas 

Plu multa lakrimin a ca mortintulo 
Kam vi ultempe vidos me pagar.— 
Me trovos tempo, Cassius, me trovos tempo.— 
Do, venez, ed a Thasos sendez lua korpo. 
Lua funeri ne esos en nia kampeyo, 
Por ne jenar ni. Nun, Lucillius, venez; 
E venez, yuna Cato. Ni irez al agro. 
Labio e Flavio, komencez nia batalii. 
Tri kloki esas, Romani, ed ante nokto 
Ni tentos fato per duesma lukto. 
Li ekiras | portante la kadavril. 


5.4. Trumpet-sono. Brutus, Messala, juniora Cato, 
Lucillius, e Flavius eniras. 


BRUTUS. Ankore, amiki, alte tenez la kapi. 
[Lu ekiras kun Messala e Flavius.| 
CATO. Qua kerlo ne ton facas? Qua kuniros? 
Me klamos mea nomo tra la agro. 
Me es la filiulo di Marcus Cato! 
Enemiko a tirani, amiko di mea lando. 
Me es la filiulo di Marcus Cato! 
Soldati eniras, e li kombatas. 
[LuciLLIUSs|l. E me es Brutus, Marcus Brutus, me, 
L'amiko di mea lando. Tale konocas me. 
Soldati mortigas Cato. 
O yun e nobla Cato, ka vu falis? 
Nu, vu tam brave kam Titinius mortis, 
Ed esez honorizat, kom filio di Cato. 

[UNESMA] SOLDATO. Cedez, o mortez. 
LUCILLIUS. Me cedas nur a morto. 
Yen, tanto, se vi quik mortigos me: 
Mortigez Brutus, ed esez honorizata. 
[UNESMAl SOLDATO. Ni ne devas.—Nobla kaptato. 
DUESMA SOLDATO. Eskartez, ho! Dicez ad Antonius ke 
Brutus es kaptata. 
Antonius eniras. 
UNESMA SOLDATO. Me dicos la novajo. Yen, la 
generalo.— 
(Ad Antonius) Brutus es kaptita, Brutus es 
kaptita, mea sinioro. 
ANTONIUS. Ube lu esas? 
LUCILLIUS. Sekura, Antonius, Brutus es sat sekura. 
Me vun certigas ke nul enemiko 
Ultempe kaptos la vivanta Brutus. 
La dei defensez lu de tala shamo. 
Kande vu trovos lu, vivanta o mortinta, 
Lu trovesas quale Brutus, quale su ipsa. 
ANTONIUS (al Unesma Soldato). Ilta ne esas Brutus, 
amiko, ma certe 
Kaptajo ne min valoroz. Sekurigez lu. 
Benigne traktez lu. Me plu preferas 
Tali kom amiki kam enemiki. 
[Ad altra Soldato] Irez, 
Saveskez ka Brutus vivas od ka mortis, 
E portas novajo al tendo di Octavius 
Quale omno eventis. 


118 


[La Soldato ekiras per l’una pordo, Antonius, Lucillius e 
l’altra Soldati, uli de li portante la kadavro di Cato, per 
l'altra pordol. 


5.55 Brutus, Dardanius, Clitus, Strato, e Volumnius 
eniras. 


BRUTUS. Restaji di amiki kompatinda, 
Do venez, e repozez sur ca roko. 
[Lu sideskas. Strato repozas a dormeskas.| 
CLITUS. Statillius montris torcho, ma, sinioro, 
Lu ne rivenis. Lu es kaptit o mortint. 
BRUTUS. Sideskez, Clitus. Mortigo es la vorto: 
Ol esas ago segunmoda. Askoltez. 
Lu susuras. 
CLITUS. Quo, mea sinioro? No, ne por la tota mondo. 
BRUTUS. Do tacez. 
CLITUS. Me prefere mortigus me ipsa. 
Lu stacas aparte. 
BRUTUS. Askoltez, Dardanius. 
Lu susuras. 
DARDANIUS. Ka me facez lo? 
Lu iras a Clitus. 
CLITUS. Ho Dardanius! 
DARDANIUS. Ho Clitus! 
CLITUS. Qua mal demandon Brutus facis de vu? 
DARDANIUS. Lun mortigar, Clitus. Regardez, lu pensas. 
CLITUS. Ta vazo nun es plena de chagreno, 
Til ke ol exterfluas ek lua okuli. 

BRUTUS. Do venez, bon Volumnius, ed askoltez. 

VOLUMNIUS. Quon dicas mea sinioro? 

BRUTUS. Nur ico, Volumnius. 
La fantomo di Caesar aparabis a me 
Dufoye nokte—unfoye ye Sardis, 

E lasta nokte, hike en Philippi. 
Me savas, ke mea horo venas. 
VOLUMNIUS. No, sinioro. 
BRUTUS. No, me certesas ke yes, Volumnius. 
Vu vidas la mondo, Volumnius, quale ol iras. 
Nia enemiki frapas ni til la tombo, 
Nelauta trumpet-soni. 
E plue dignas ke ni ipsa ensaltez 
Kam vartar la pulso. Bon Volumnius, 
Vu savas, ke ni kune edukesis. 
Pro to, pro nia anciena amo, me pregas, 
Tenez mea glavo dum ke me kuras ad ol. 
VOLUMNIUS. Es nula tasko por amiko, sinioro. 
Plusa trumpet-sono. 

CLITUS. Ho fugez, mea sinioro! Ne vartez hike. 

BRUTUS. Adio a vu, e vu, e vu, Volumnius.— 

Vu, Strato, dum ca tota tempo dormis. 
[Strato vekas. | 

Ed adio a vu, Strato. Samlandani, 

Mea kordio joyas ke til nun dum mea vivo 

Me trovis nulu nefidel a me. 

Me havos glorio de ca perdita dio, 

Plu multa kam Octavius e Marcus Antonius 

Per ica odiinda vinko ganos. 

Do quik me adias, nam la lango di Brutus 
Preske finigas la historio di lua vivo. 
En mea okuli es nokto. Mea osti repozez, 
Qui nur laboris por ganar ca horo. 
Trumpet-sono. Klamo interne: ‘Fugez, fugez, 
fugez.’ 
CLITUS. Sinioro, fugez, fugez! 
BRUTUS. Irez, me sequos. 
Clitus, Dardanius, e Volumnius ekiras. 
Me pregas, Strato, restez apud vua sinioro. 
Vu esas kerlo havanta bon reputo. 
E vua vivo enhavas honoro-gusto. 
Do tenez ca glavo, e turnez vua vizajo 
Dum ke me kuras ad ol. Ka vu facos lo, Strato? 
STRATO. Unesme donez vua manuo. Adio, mea sinioro. 
BRUTUS. Adio, bona Strato. 
Strato tenas la glavo, dum ke Brutus kuras 
adsur ol. 
Caesar, nun repozez. 
Me ne mortigis vu tam voluntante. 
Lu mortas. 
Trumpet-sono. Antonius, Octavius, Messala, 
Lucillius, e l’armeo eniras. 
OCTAVIUS. Qua esas ilta? 
MESSALA. Adjutanto di mea sinioro. Strato, ube vua 
mastro? 
STRATO. Libera de vua kaptiteso, Messala. 
E la vinkanti nur povas lun brular. 
Nam Brutus fine vinkis nur su ipsa, 

E nulu ganis honoro per lua morto. 
LUCILLIUS. E tale lu esez trovita. Me dankas vu, Brutus, 
Ke vu pruvigis la dicajo di Lucillius. 
OCTAVIUS. Omnu qua servis Brutus, lin me aceptos. 
(A Strato) Kerlo, ka vu venos nun a me? 
STRATO. Yes, se Messala rekomendos me. 
OCTAVIUS. Ton facez, Messala. 
MESSALA. Quale mortis mea mastro, 
Strato? 
STRATO. Me tenis la glavo, e lu kuris ad ol. 
MESSALA. Octavius, employez lu por servar vu, 
Qua facis l’ultima servo a mea mastro. 
ANTONIUS. Ta esis la maxim nobla Romano de omni. 
Nom omna konspiranti ecepte lu 
Facis l’ago pro envidio kontre Caesar. 
Nur lu per generala honesteso 
Por lo bona komunal adjuntis su. 
Jentila esis lua vivo, e lua elementi 
Tale mixit por ke naturo darfas 
Dicar al mondo, ‘Ico esis viro.' 
OCTAVIUS. Ni segun lua vertuo traktez lu 
Per omna respekto e ritui funeral. 
Canokte en mea tendo jacos lua osti, 
Quale soldato, honoreble ordinit. 
Do ni forirez, l'armei repozigez, 
E la glorii dil felica dio partigez. 
Omnu ekiras | portanta la kadavro di Brutus]. 


FINO 

